text:
Tilfarið til lærugreinina er skipað eftir floksstigi og øki sambært námsætlanini. Tú kanst velja floksstig og øki ovast til vinstru.
Á síðuni eru eisini slóðir til temasíður, útgávuheimar, tíðindi, tiltøk, aðrar heimasíður o.a.
Martin Luther - munkurin, sum broytti heimin” er teknirøð í kristni og søgu í 6. og 7. flokki.
Lærarabók til Kristni 9. Lærarabókini hevur eins og næmingabókin 14 kapitlar við ymiskum evnum. Í lærarabókini...
Um útgávuna: Arbeiðsbókin kann verða brúkt hvønn tíma í kristnikunnleika. Uppgávurnar eru gjørdar soleiðis, at...
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og he...
Kristni 6 er bókaheild til undirvísingina í 6. flokki. Heildin umfatar næmingabók, lærarabók, arbeiðsbók og he...
Kristni 9 er grundbók í kristni til 9. flokk. Næmingabókini hevur 14 kapitlar við ymiskum evnum.
Kristni 9 v...
Kunning: ‘Kristni 5. Lærarabók’ er partur av bókaheild til kristnikunnleika í 5. flokki. Lærarabókin ger tað...
Lærarabókin til Kristni 8 er ætlað sum eyka tilfar til læraran. Í lærarabókini til áttanda flokk er faktatekst...
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljó...
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljó...
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljó...
Vinir mínir og eg - kristni 3 er bókaheild til kristnikunnleika í 3. flokki. Heildin fevnir um næmingabók, ljó...
Kristni 8 er grundbók í kristni til 8. flokk. Næmingabókini hevur 16 kapitlar við ymiskum evnum. Byrjað verður...
Jón Magnus Joensen hevur skrivað bókina Kristni 5, sum telur 198 blaðsíður. Bókin heldur fram, har hin fyrra, ...
Tvær plakatir, har Gamla Testamenti og Nýggja Testamenti eru sett upp sum bøkur í einari bókahill.
Plakatirna...
Kristni 7, lærarabók er á 117 bls., býtt í kapitlar á sama hátt sum næmingabókin. Í lærarabókini er faktatekst...
Vinir mínir og eg - kristni 2 er bókaheild til kristnikunnleika í 2. flokki. Heildin fevnir um næmingabók, tvæ...
Vinir mínir og eg - kristni 2 er bókaheild til kristnikunnleika í 2. flokki. Heildin fevnir um næmingabók, ljó...
Vinir mínir og eg - kristni 2 er bókaheild til kristnikunnleika í 2. flokki. Heildin fevnir um næmingabók, ljó...
Bókin er ætlað 7. flokki í kristni og er á 133 blaðsíður. Bókin er ein faktakend bók, sum er liður í røðini av...
Í lærarabókini til Kristni 4 verða allir samrøðukassarnir í næmingabókini viðgjørdir. Uppskot eru um sangir, s...
Vinir mínir og eg - kristni 1 er bókaheild til kristnikunnleika í 1. flokki. Heildin fevnir um næmingabók, ljó...
Vinir mínir og eg - kristni 1 er bókaheild til kristnikunnleika í 1. flokki. Heildin fevnir um næmingabók, ljó...
Vinir mínir og eg - kristni 1 er bókaheild til kristnikunnleika í 1. flokki. Heildin fevnir um næmingabók, ljó...
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og he...
Kristni 4 er bókaheild til undirvísingina í 4. flokki. Heildin umfatar næmingabók, lærarabók, arbeiðsbók og he...
Bóklingur við kortum, yvirlitið, myndatalvum, tekningum og fotomyndum av ymiskum í Bíbliuni.
Hví tvey testa...
Í Gamla testamenti lesa vit um Móses, sum var lóggevi, profetur og leiðari ísraelsfólks.
Umframt til heimlig...
Myndir, ímyndir og søgur úr Nýggja testamenti hava í øldir kveikt listafólk, og nøkur av heimsins størstu list...


c: text/html

text:
Seinnapartin í dag, varð spakin settur í arbeiðsvegin til nýggja Hvalbiar tunnilin.
Fyrst helt stjórin í Landsverkið, Ewald Kjølbro røðu. Síðani var tað landsýrismaðurin Hendrik Old, borgarstjórin í Hvalba, Janus Thomsen og at enda var tað virkandi borgarstjórin á Tvøroyri, Anita Vibergsdóttir, sum helt røðu.
Øll vístu tey á stóra tørvin, sum var á at fáa ein nýggjan tunnil og hvussu nógv hetta kom at hava at siga fyri fólk í Hvalbiar Kommunu og fyri alt Føroya fólk, tá vit hyggja fram í tíðina og vónadi kemur hesin tunnilin at vera vegurin til ein komandi Suðuroyar tunnil.
Tað var nógv fólk komi saman til henda stóra dag.
Tað vóru teir báðir Allon Næs og Dánjal av Rana, sum fingu tann stóra heiður at seta spakan í og takað fyrsta bøkkin av til hesa nýggju farleið.
Aftaná vóru øll boðin í Roynhøllina til kaffi og kakur.
Fleiri myndir frá hátíðarhaldinum koma seinni.

robotstxt: allowed

filter: keep


text:
Hilmar K. Danielsen á odda fyri 25 mill. granskingaraverkætlan á DTU
Smáar innari rivur í legunum hava kostað vindmylluframleiðarum milliardir av krónum. Danski grunnurin Innovationsfonden ger nú íløgur í eina nýggja granskingarverkætlan, sum skal royna at finna eina loysn uppá trupulleikan.
Hilmar Kjartansson Danielsen, ph.d. í tilfarsverkfrøði, er seniorgranskari á DTU Vindenergi. Hann skal standa á odda fyri stóru verkætlanini, sum júst hevur fingið játtað 18,3 mill. kr. í stuðli frá Innovationsfonden.
Verkætlanin kallast “WhiteWind: White Etching Crack Bearing Failures in Wind Turbines”. Samlaði verkætlanarkostnaðurin er 25 mill. kr. og skeiðið 4 ár.
Tær smáu innaru rivurnar kallast White Etching Cracks (WEC) og eru eitt serligt slag av feili, sum serliga rakar vindmyllulegur.
Á myndini omanfyri, sum er tikin við elektromikroskopi, sæst, hvussu rivur kunnu koma í legustál. Hesar rivurnar eru tann fremsta – og kostnaðarmiklasta – orsøkin til vindmylluhavarí.
Sambært granskarunum er tað nógv, sum bendir á, at tað er tað serliga trýstið, sum vindmyllur eru fyri, sum er orsøkin til trupulleikan.
Ein partur av verkætlanini er at kanna møguleikarnar fyri at gera nýtt slag av legum, sum betri tola trýstið.
Verkætlanin skal fremjast í samstarvi millum granskarar á DTU Vindenergi, DTU Mekanik, Expanite, Vestas Wind Systems, SKF B.V. (Holland) og RWTH Aachen University (Týskland).
Les meira um verkætlanina her
Les um Hilmar Kjartansson Danielsen í Heilagrunninum
Mynd: DTU (c)


text:
Í útvarpstíðindunum hjá Kringvarpinum – mótmæli móti Huawei
16.05.2016 gjørdi KvF útvarpssamrøðu við form. í Erbylgjufelagnum, í samband við, at Erbylgjufelagið var farið undir innsavnan av undirskriftum ímóti, at Føroyar eru vornar testøkið hjá kinesisku telefyritøkuni Huawei.
Morgunsendingin á Rás 2 – Erbylgjufelagið eitt ár
22. oktober 2012 var formaðurin í Erbylgjufelagnum gestur í morgunsendingini á Rás 2 í samband við, at felagið varð 1 ár. Samrøðan kemur m.a. inn á orsøkina til at felagið bleiv sett á stovn, hvørja ávirkan felagið hevur havt, og at fleiri føroyingar hava skift frá Wi-Fi yvir til HomePlug (dLAN) heima við hús.
Sendingin Góðanmorgun Føroyar í Kringvarpinum
Rakul Gudjónsson og Janus Guttesen úr Erbylgjufelagnum vóru gestir hjá Vár Jacobsen 10. apríl 2012. Trýst á fyri at lurta.
Morgunsendingin á Rás 2
23. september 2011 var Janus D. Guttesen gestur í morgunsendingini hjá Rás 2. Evni var mikrobylgjudálking og vertir vóru Eyðfinn Drewsen og Heri Simonsen.
DR Radio: Kan stråling fra mobilmaster måske være farligt?
Vibeke Frøkjær Jensen
Vibeke, seniorgranskari á DTU, Jørgen, villaeigari og Vagn, geislakonsulentur, eru í hesi sendingini um fartelefonmastrar og fartelefonir.
Vibeke viðger m.a. nógv umtalaðu donsku Cohort kanningina um mobilbrúk og krabbamein. Hon ávísir, hví kanningin ikki kann brúkast – hóast Sundhedsstyrelsen við kanningini í hond í 2011 segði, at tað endaliga er staðfest, at fólk ikki verða sjúk av at tosa í fartelefon. Áhugaverd sending.
Send 10. okt. 2012


text:
Starvslesandi í Fólkaheilsuráðnum
Lesandi kunnu søkja um at koma í starvsvenjing, um tey t.d. hava áhuga í at arbeiða innan ávíst fokussøki hjá Fólkaheilsuráðnum í sambandi við lestraruppgávu.
Arbeiðsuppgávur
Arbeiðsuppgávurnar kunnu vera sera ymiskar, alt eftir hvat tørvurin er í tíðarskeiðinum, sum starvsvenjingin er. Tann starvslesandi verður partur av dagligu arbeiðsgongdini í FHR og fær við hesum innlit í tey ymisku fokusøkini og arbeiðið sum heild. Umframt tey fimm fokuøkinum hjá FHR er eisini møguligt at arbeið við miðling, sniðgeving og kt-video. Tað verður miðað eftir, at tann starvslesandi kann vera við í arbeiðinum at loysa størri og minni uppgávur hjá ráðnum.
Umsøkjarar eiga at hava góð samstarvsevni, vera áhitnir, miðvísir, kunna arbeiða sjálvstøðugt og vera til reiðar at royna nýggjar avbjóðingar. Umsøkjarar eiga harumframt at vera stinnir í føroyskum máli.
Hesi kunnu søkja
Tann starvslesandi eigur at vera lesandi við hægri háskúla, og er tað ein fyrimunur at hava lokið grundútbúgving á bachelor-stigi. Starvslesturin kann, um tín útbúgvingarstovnur góðtekur tað, eisini gerast partur av útbúgving tíni.
Størvini eru eru skipað eftir teim reglum, ið eru galdandi fyri starvslesandi á staðnum, m.a. trúnaðarreglum, samsýning o.t.
Umsókn
Tann lesandi fyllir út hjálagda umsóknarblað - sí niðanfyri - og sendir tað til Fólkaheilsuráðið fhr@folkaheilsa.fo, sum viðgerð umsóknina og leggur fyri ráðini.
Umsóknarfreistir eru 15. oktober fyri fyrra hálvár og 15. apríl fyri seinna hálvár. Starvstíðin kann lagast eftir tørvinum hjá tí lesandi.
Aðrar upplýsingar
Nærri upplýsingar fáast við at venda sær til Fólkaheilsuráðið.
Fólkaheilsuráðið viðger umsóknirnar, so skjótt umsóknarfreistin er farin, og fáa umsøkjarar svar so skjótt avgerð er tikin.
Umsóknarblað niðanfyri:
umsólknablað_starvslesandi1.pdf Fyll út umsóknarblað og send til FHR


text:
Í tíðindaskrivi frá Norðurlandahúsinum verður í dag upplýst, at 9 føroyskir stuttfilmar eru í uppskoti at fáa Geytavirðislønina, sum BankNordik letur, og Áskoðaravirðislønina, sum Tórshavnar kommuna letur.
Geytatiltakið verður í Norðurlandahúsinum leygarkvøldið 24. februar. Tá verða nýggjastu føroysku stuttfilmarnir sýndir, og Geytavirðislønin, sum er 30 000 kr., og Áskoðaravirðislønin, sum er 25 000 kr., verða handaðar.
Hetta er sætta ferðin at Geytin og Áskoðaravirðislønin verða lætnar. Helst er Geytatiltakið best eydnaða átak at varpa ljós á nýggjan føroyskan stuttfilm. Nýggj nøvn leggjast til á hvørjum ári, og tey, sum fyrr vunnu, eru nú farin undir størri filmsætlanir, fleiri í fullari spælifilmslongd.
Í tíðindaskrivinum frá Norðurlandahúsinum verður sagt, at á Geytakvøldinmum fara vit at møta hesum:
Einum mammudrongi, sum málar kamarið hjá sær, andaliga prædikumanninum Balduri og moralska nihilistinum Teiti, eini kvinnu og einum manni, sum verða rivin við í stemninginum, tá kvinnan roynir nýggjar skógvar, Poul Kristiani Henriksen á einum útróðrartúri, Hamferð, Haraldi og Fríðu, Manninum við blæuni, einum hobbyastronomi, svørtum hundum og ein ein trøllvaksnum manni, ið býr heima hjá mammuni.
Geytakvøldið eru hesir 9 filmar við í kappingini:
Myndamálarin. Leikstjóri: Gudmund Helmsdal.
111 góðir dagar. Leikstjóri: Trygvi Danielsen.
Skóhorn(y). Leikstjóri: Sóley Danielsen og Gudmund Helmsdal.
Fisherman. Leikstjóri: Franklin Henriksen
Frosthvarv. Leikstjóri: Franklin Henriksen
Maðurin við Blæuni. Leikstjóri: Maria Tórgarð
Collision Course. Leikstjóri: Rói Davidsen
Sorte Hunde. Leikstjóri: Atli Brix Kamban
Wünder Pitsa. Leikstjóri: Hanus Johannessen
Í Geytadómsnevndini, sum skal velja Geytavinnaran, sita Birgir Kruse, formaður, Sif Gunnarsdóttir, Norðurlandahúsið, Jan B. Jørgensen, Klippfisk, Marjun Niclasen, Filmshúsið, Eilen Anthoniussen, Tórshavnar Kommuna, Johnny í Grótinum, Kringvarp Føroya og útlendski nevndarlimurin, sum í ár er Hlynur Pálmason, leikstjóri, ið hevur gjørt filmin Vinter brødre.
Eftir Geytatiltakið við føroyskum stuttfilmum, skipar Norðurlandahúsið fyri filmfestivalinum TÓFF í døgunum 25. februar til 3. mars. Tá verða norðurlendskir og japanskir filmar sýndir.
Geytavirðislønin er við loyvi frá familjuni nevnd eftir kollfirðinginum og agronominum, Herálvur Geyti, føddur í 1914 og deyður í 1985. Geytin, sum hann varð nevndur, ferðaðist bygd úr bygd at vísa film, har eingin biografur var. Ditlev Jensen, fotografur í Odense, hevur tikið myndina av honum, sum sæst niðanfyri. Sonurin Bjørki eigur myndina. Kona hansara, Astrid, hevur sniðgivið standmyndina, og sonur teirra, David, hevur gjørt standmyndina av abbanum lidna.


text:
Ísvirkið fór undir heilt 25.08.2011
Útsýnið Út á Land – Ísvirkið við síðuna av tí bláa bygninginum
So varð ”Ísvirkið skoldað”. Hetta var bygningurin, ið flestu fuglifirðingar handan eystara landið festu eygað á, tá ið teir morgun og kvøld sótu framman fyri køksvindeygað við einum morgun- ella seinrapartdussi. Øll míni ár hevur hetta verið ein ikon – húsið við tí reyðu tekjuni, reyðu hurðunum og vindeygakarmunum, ið læt upp fyri einum ávísum ráki í hugans heimi og bygdarsøgu.
Eitt sindur um søguna um Ísvirkið (Handilsvirkið Haraldsen 75 ár)
Jákup Haraldsen stovnaði 1940 partafelagið Fuglafjarðar Ísvirki. Tey, ið stovnaðu hetta virki, vóru: Jákup Haraldsen, Anna Haraldsen og Kristian Haraldsen(Bassi). Farið varð við tað sama undir at byggja á helluna uttan fyri Køvugjógv.
Tá ið annar heimsbardagi brast á í 1939 varð ikki møguligt at selja fisk til tey londini, sum vanliga keyptu frá okkum – Spania, Italia, Portugal og Grikkaland, tí mátti farast undir okkurt annað, sum kundi menna okkara samfelag. Bretar tóku stóran part av fiskiflotanum til hernaðin, tí teimum vantaði hernaðarskip. Hetta førdi við sær, at matvørur komu at tróta á marknaðinum, helst fiskur, og tí fór prísurin á honum munandi upp.
Føroyingar sóu ein møguleika at vinna sær nakrar krónur burtur úr hesari støðu og fóru at sigla við feskum fiski til tann bretska marknaðin. Her skuldi ísur til fyri at halda fiskin feskan, og fá og smá vóru ísvirkini her á landi, so hetta munti ikki nógv. Í Eysturoy var einki virki.
Framleiðslan av ísi á Isvirkinum var uml. 12 tons um samdøgrið. Sjálvandi keyptu tey føroysku skipini eisini ís úr Bretlandi, hóast vanliga hugsanin var tann, at ísurin úr Fuglafirði var nógv betri enn tann enski. Vatnið til ísin kom úr Kelduni Vígdá omanvert Ísvirkið.
Tá ið kríggið endaði í 1945, og skip góvust at sigla til bretska marknaðin , so kom steðgur í ísframleiðsluna, og seinast í fimmtiárunum varð virkið gjørt til eitt flakavirki og fór ein menning fram á hesum stað til 1992, tá ið kreppan kom. Hetta var gongdin, og hetta er ein partur av hesi søgu.
Oddfríður Harladsen, sáli, var maðurin , ið stýrdi hesum valaplássi heilt fram til hendan “øskudag” í 1992, tá ið alt Føroya land var komið á ørmundarhúsið.
Skaldakent hús.
Heilt uppi undir Nón á Gjógvarafjalli vellir Keldan Vígdá fram. Tú kanst síggja froðuna standa frá henni góðveðursdagar, tá ið ljósagrønur mýrimosi liggur sum eitt klæði kring ta skúmandi kelduna.. Hon flýtur inn í eygnakrókarnar á hvørjum mansbarni í bygdini, og væl smakkar vatnið undan krananum frá hesari keldu. Keldan er lívsæðrin í bygdini. Hon hevur í túsundir av árum runnið undan hesari valling uppi undir Nón og sagt sína søgu um tað, sum hevur verið kring hana og tað, sum hevur verið í hesum dópsvatni. Hon hevur doypt Ísvirkið hvønn dag síðani fyrst í fýrati árunum, so hesin dópur hevur ikki munað til tað oyðandi megina, sum liggur í mannahondini, nú Ísvirkið er avdankað.
ì mong ár vóru bert tvey hús úti við Køvugjógv. Tað var Ísvirkið og húsini hjá Jacob Úti á Land. Soleiðis verður t. d. lendið kallað úr Rossagerði út á Leitið.
Reyða húsið – Kazimir Malevich
Seinrapart onkran sunnudag í góðum summarveðri , varð gingið túr í mínum barnaárum Út á Land. Hetta varð langt at fara, og var tað satt at siga sum at koma í eitt annað land. Tað var forvitnisligt at koma so nær at Ísvirkinum, so stórt tað var – reytt og hvítt. Løgið var tað, at tann heiti, lívgandi, reyði liturin skuldi kasta ís av sær. Tað dugdi eingin barnasál at ímynda sær; men hóast tað, so var tað so. Hetta hús hevði so stórt pláss í hjørtum okkara, at tað var har dag og nátt… og er har enn…nú er tað farið… Evigt ejes, kun det tabte.
Onnur hús
Tað var at undrast yvir at standa vestarumegin landið og skoða t. d. Borgina og Húsafellið , sum stóðu sum kempur og goymdu at sínum húsum – Koksinum, Stórhúsi og tí lítla kaihúsinum eystarumegin á fjørðinum. Tað var eisini reytt, men tað hevði ikki ta glóð í sær sum Ísvirkið. Hetta litla, fitta húsið á kaiini minti meira um Reyða húsið sum Kazimir Malevich (russiskur listamaður f. 1878 d. 1935) málaði á sinni, sum er ein heimskendur málningur.. og ikki at gloyma tað gula húsið hjá Solberg, sála, Norður í Líð. Ovara síðan er gul við einari reyðari hurð. Hinar tríggjar síðurnar eru grønar, vindskeiðirnar eru reyðbrúnar og minnir meira í skapi á Reyða húsið hjá Kazimir enn Ísvirkið. Listin hjá Kazimir verður kallað fyri suprimatisma.(Suprimus – hevjað upp). Hann málaði tann Svarta fýrkantin, sum eisini er ein heimskend mynd, og er Reyða húsið ein partur av einari ikoniskari ímynd millum
Húsið hjá Solberg
ymiskar listarætningar – kubismu, surrialismu, symbolismu og futurismu. Hetta rumsaðaðist í sinni hansara, áðrenn hann kom til suprimatismuna – Svarta kvadratið, Svarta krossin, Hvíta fýrkantin… og so hesa elskuligu myndina: Reyða húsið.
Ísvirkið er nú farið, og bygdin hevur mist aftur eitt sjaldsama vakurt hús, sum óivað Kazimir hevði verið glaður um at sæð. Enn hava vit Kelduna Vígdá, og enn eiga vit slottið hjá Solberg Norðuri í Líð, sum er uml. 6 fermetrar. Hetta er ein troyst, og kanska er tað tann seinasti suprimatistiski bygningurin her í bygdini. Vælsignaður veri Solberg, sáli, fyri tað.
Frits Johannesen


text:
Kanningarferð í Fáskrúðsfirði og á Vattanesi
Tann 12. til 15.mai vóru umboð fyri Báta- og Listasavnið í Leirvík eins og varaborgastjórin og umboð úr vinnunevnd, mentanarnevnd, og umsiting í Eysturkommunu í Fáskrúðsfirði og á Vattanesi á kanningarferð við denti á søguliga útróðurin hjá leirvíkingum, á mentanararv og á ferðavinnu og siðbundna vinnu. Fjóla Þórsteinsdóttir, savnsleiðari og Berglind Ósk Agnarsdóttir, søgufróð, syrgdu fyri eini fjølbroyttari og áhugvardari skrá.
Fiskivinna
Loðnuvinnslan er størsta arbeiðspláss í bygdini Fáskrúðsfjørður og er stovnað í 2002, sum eitt felag hjá móðurfelagnum, Kaupfélag Fáskrúðsfirðinga (KFFB), við umleið 300 eigarum úr bygdini. Fríðrik Már Guðmundsson er stjóri og greiddi hann frá skipum og virksemi felagsins, sum hevur góðar samstarvspartar í Føroyum – og ikki minst í Gøtu. Skip felagsins eru uppisjóvarskipið Hoffel, trolarin Ljósafell, línubáturin Sandfell. Veiðan verður sum heild øll landað og virkað í frystihúsinum, á fiskamjøl- og lýsifabrikkini – virkjum felagsins á landi. Fyritøkan er m.a. einasta í Íslandi, sum framleiðir saltsild.
Tað var áhugavert at síggja húsið, Tangi, sum er gamla handilshúsið á staðnum og sum fyritøkan hevur sett í stand og sum nú m.a. verður nýtt til heimavirkisbúð. Og vóru nógv dømi um, hvussu vinnan kastar av sær til annað virksemi í lítla býnum. Eitt dømi er nýístandsetta Norðurljósahúsið, sum er eitt gamalt sjóvinnuhús, sum nú er halgað mentan og ferðavinnu.
Ferðavinna
Ferðavinnan í Íslandi er støðugt vaksandi og er avbjóðingin hjá øllum landspørtum uttanfyri Reykjavík at fáa part av vinninginum av ferðavinnuni. Í Fáskrúðsfirði og Fjarðabyggð, sum er kommunan við teimum seks bygdunum og býunum nærhendis, hava tey roynt at skipa ferðavinnutilboð, søvn og upplýsing eftir eyðkennunum á teimum ymisku plássunum. Dentur hevur verið á at menna tjaldingar- og kampingpláss og finna rætta hátt at reka hesi. Kunning til ferðafólk er skipað í øllum størru bygdunum/býunum, men á tí staðnum, sum tað er mest natúrligt í hvørji bygd: m.a. í eini svimjihøll, í einum skúla og á einum hotelli.
Fosshotel Austurland er eitt heilt serstakt hotel, sum heldur til í gamla franska sjúkrahúsinum og læknahúsinum frá stóra franska fiskivinnutíðarskeiðnum við Ísland og serliga sambandinum við Fáskrúðsfjørð. Hendan samanrenning millum søgu, samleika og vaksandi ferðavinnu hevur eydnast ómetaliga væl við hospitalshotellinum og við savninum Frakkar á Íslandsmiðum, sum fólkið í býnum leingi hevur droymt um at taka fram og byggja upp aftur til hesa nýggju vinnu. At ein góð matstova somuleiðis er staðsett á niðastu hædd ger, at lítli býurin er eitt gott ferðamál við møguleikum fyri vøkstri og fyri at draga serligar hópar av ferðafólki at sær. Franski kirkjugarðurin og gamla kapellið eru partur av hesum ferðamáli.
Bjargingarfelagið Geisli saman við kvinnufelagnum Hafdís hevur ein týdningarmiklan leiklut í ferðavinnuni í hesum øki, skilt á tann hátt, at flestu útkall í dag hava samband við ferðavinnu heldur enn til aðrar vandar og vanlukkur. Tí arbeiða hesi nógv við amboðum, útgerð og skeiðsvirksemi – eisini fyri ungdómin á staðnum, sum verður lærdur upp til ábyrgd fyri felagsskapinum og til virðing fyri náttúruni. Nýggi bjargingarbáturin Hafdís, sum eitur eftir kvinnufelagnum, sum ger eitt so týdningamikið stuðulsarbeiðið fyri bjargingarfelagið, er av fremstu og best sniðgivnu og útgjørdu av sínum slagi, sum vit eisini sluppu ein túr við sunnudagin
Á ferðini fingur vit góð hugskot og høvi at dvølja við nógvar tættir í eini í Føroyum vaksandi ferðavinnu. Eisini var áhugavert hvussu hoyra og síggja, hvussu íslendsku frændurnir skipaðu seg við ymiskum almennum tænastum.
Mentan
Mentanin á staðnum er merkt av náttúruni, av søguni, av vinnumøguleikunum og av livikorunum annars og fólkini eru blíð og fyrimyndarlig. Bindimentanin er sterk og selja tey vørurnar á Gallarí Kolfreyja, har tú finnur flottar Íslandstroyggjur eins og eina ørgrynnu av vøttum, hosum, heklaðum vørum eins og øðrum handverksvørum.
Kirkjan er frá 1915 og varð gjørd í stand til 100 ára haldið fyri tveimum árum síðani. Prestur er Jóna Kristín Þorvaldsdóttirog vøkru altartalvuna við Jesusi og smábørnunum hevur Guðmundur Einarsson frá Miðdal málað.
Yrkingin Blíðasti Blær varð skrivað í Fáskrúðsfirði og vóru tað Magnús Stéfansson, sum er haðani og skúlastjórin, Þórólvur Fríðgeirsson, sum er frá grannabygdini Støðvarfirði, sum skrivaðu hana. Hvørt mansbarn her á hesum leiðum dugir hendan sang, sum er eitt slag av eyðkennislagi. Óðinn G. Þórarinsson, tónasmiður, sum búði mong ár á Fáskrúðsfirði, gjørdi lagið.
Í Skólamiðstøðini er skúli við umleið 100 børnum, bókasavn og tónlistaskúli, og beint við liggur barnagarðurin við umleið 60 børnum, og hesir stovnar kunnu tískil gagnnýta nógvar av fasilitetunum hjá hvørjum øðrum. Í sama øki finna vit eisini læknamiðstøðina, eldrasambýlið og eldraíbúðir, ið eisini samvirkaðu á fleiri økjum. Skúlabørnini fara seinni á miðnám í Neskaupsstøðum ella Egilsstøðum – viðhvørt á Akureyri. Vit løgdu eisini til merkis, at kommunan hevði fríari ræsur at skipa sítt virksemi, enn vit kenna tað her í Føroyum, bæði tá tað snýr seg um normeringar, pedagogiskar og fakligar avgerðir.
Savnið Frakkar á Íslandsmiðum er eitt savn, sum fólkið á staðnum stovnaði, fyri at seta hesa tíð frá 1852 til 1935, tá franski fiskiskapurin setti dám á lítla keypsstaðin, inn í ein samanhang. Nú er savnið flutt inn í sjúkrahúsbygningin, har hotel nú er innrættað, og gjørt til ein samanhangandi part av endurskapta umhvørvinum. Hetta er eitt flott savn, sum eisini talar til okkara, sum áttu sjómenn við slupp undir Íslandi í sama tíðarskeiði og kann inspirera til at byggja meira upp um ta søguna – og ikki minst útróðurin hjá leirvíkingum á Vattanesi. Av øllum føroyskum bygdum var tað úr Leirvík at flestir fóru til lands í Íslandi at rógva út. Og sterka úrtórðrarmentanin myndar enn í dag fólk og mentan.
Sum heild var vitjanin eitt fløvandi innlit í eina staðbundna og virðismikla mentan, sum er tætt í ætt við okkara.
Vattanes
Vattanes er nesið millum Fáskrúðsfjørð og Reyðafjørð og á hesum stað róðu serliga leirvíkingar út í tíðarskeiðinum frá 1877 fram til 1944. Jóan Petur Eliassen var har eini 37 summør og Theodor sonur hansara var nógv á Vattanesi eisini. 6-mannafarið, Tróndur (Reyparin), sum stendur á Báta- og Listasavninum í Leirvík, hevur verið nýttur til útróður har yviri og Jóan Petur førdi eini 57 bátar yvir til Íslands – mest til at fiska við sjálvur í “Stóra kompanínum”, men eisini til at selja íslendingum. Hann skipaði felag við uml. trimum bátum ogt.d. var Rasmus Jacobsen formaður á einum báti eina tíð. Bátasmiðirnir Óli bóndi, Niels, Magnus og Símun Johan í Leirvík smíðaðu mangar av hesum bátum.
Jóan Jacob Jacobsen var nógv á Vattanesi frá árinum 1912 og somuleiðis pápin hansara, Petur Kristian Jacobsen. Jóan Jacob hevur hann greitt frá nógvum áhugaverdum frá hesi tíð, sum vit kunnu lesa í bókini Til Lands eftir Sámal Johansen. Millum annað um at veiða fugl og ræna egg til matna á oynni Skrúði útfyri Vattanes. Í Leirvíkar Søgu eftir Martin Fjallstein kunnu vit harafturat lesa um hesa tíð. Ein annar av bátunum, sum stendur á Bátasavninum, er 8-mannafarið Grani, sum eisini hevur verið á Vattanesi í 1933 við manningini Jóannes Johannesen, sum átti hann, Axel og Hans Petur Øregaard, Høgni Marius Høgnesen og Hjalmar Hansen. Útróðramenninir seldu vanliga fiskin í Fáskrúðsfirði.
Á ferðini vitjaðu vit Vattanes og untist okkum at síggja og ganga á lendinum og hyggja út á havið, har forfedrarnir stríddust til lívsins uppihald. Tað var ein dýrabær løta og ikki minst at hitta og koma á gátt hjá Balduri og Elionóru, sum búgva har og hoyra um, hvørjar søgur og hvørji minni um hesa tíð og hetta fólk, sum kom hagar úr Leirvík við bátum, liva teirra millum. Danny, sum er ein av teimum fáu, sum eisini býr á Vattanesi, sang eina rímu frá eini hending:
Hvar gistirðu pabbi, hvar gistirðu pabbi, hvar gistirðu í Færeyjum?
Ég gisti hjá honum Jóan Péturi, en Einar hjá Absalon!
Samanumtikið
Blíðskapurin frá fólkinum í Fáskrúsðfirði, á Vattanesi og frá kommunalari síðu var framúr. Fleiri føroyingar hava búsett seg har og vórðu vit boðin til borðhald saman við fólki við tøttum ættarbondum til Føroya at tala og syngja saman. Tað var ein gevandi løta eins og hon, tá vit fóru inn á gólvið hjá føroysku Sonju, sum giftist við Óskari og búsettist á Fáskruðsfirði á ungum døgum. Vit hittu m.a. trý av børnum teirra.
Samanhald, felags ábyrgdarkensla, sterkt samskipaðar eindir innan vinnu, fyribyrging, bjarging og trygd eins og innan mentan er eitt av eyðkennunum, sum stendur eftir í huga og hjarta okkara eftir hesa forkunnugu og inspirerandi kanningarferð.
Myndir frá túrinum


text:
Gamli skúlin var bygdur í 1888, tann nýggi skúlin er bygdur í 1983.
Ongin skúlagongd er í skúlanum, børnini ganga í skúla í grannabygdunum.
Í dag verður skúlin nýttur til ymisk tiltøk í kommununi, eisini blívur hann leigaður út til ymisk endamál.
Reglugerð fyri leigu av skúlanum í Hovi
Hølini kunnu leigast út til ymisk endamál.
Leigukostnaður:
Ovara hæddin kr. 1.000,00
Niðara hæddin, íroknað køkin kr. 2.000,00
Madrassur pr. stk. pr. nátt kr. 50,00
Harumframt verður kravt depositum kr. 1.000,00, sum verður latið aftur tá hølini eru sýnaði.
Leigukostnaður og depositum skal gjaldast áðrenn leigumálið byrjar á konto 9870-991.312.7
Farast skal væl um hølini, sum skulu latast aftur í sama standi – rudda og vaska- eftir brúk.
Endurgjald verður kravt fyri skaðar á innbúgv og útbúnað.
Øll útgerð, sum er í hølunum, er íroknað leigukostnaðin.
Útgerðin má ikki takast við út úr húsunum.
Tey, ið leiga húsið, hava skyldu at halda almennar ásetingar, sum viðvíkja útleigan.
Tann, ið leigar húsið, hevur ábyrgd av hølunum í leigutíðini.
Óhøviskur atburður kann hava við sær burturvísing.
Hovs kommuna


text:
Bachelor-útbúgvingar
Náttúruvísindadeildin bjóðar út 3 ára bachelor útbúgvingar. Lívfrøði og KT-verkfrøði verða bjóðaðar út í 2016, meðan Orkuverkfrøði verður bjóðað út aftur í 2017.
Ein gjøllari kunning um útbúgvingarnar sæst niðanfyri.
Orkuverkfrøði
Útbúgvingin er ein nýggj 3½ ára verkfrøði útbúgving. Hon gevur tær eina breiða vitan um burðardygga orkuveiting og burðardygga orkunýtslu og um jaliga týdningin, ið hetta hevur fyri umhvørvi, veðurlag og samfelag. Spurningurin um, hvar vit fáa orkuna frá í framtíðini, er sera viðkomandi fyri føroyska samfelagið.
Lívfrøði
Lívfrøðiútbúgvingin er ein spennandi útbúgving, sum gevur tær eina breiða vitan um lívfrøði. Útbúgvingin er skipað eftir altjóða leisti, men sum nakað serstakt er føroyska náttúran ein náttúrligur partur í útbúgvingini. Hevur tú áhuga fyri dálking, vilt tú finna nýggjar hættir at nýta føroyska tilfeingið ella undrast tú á, hví summi fáa krabbamein?
Setrið bjóðar tríggjar ymsar lestrarleiðir innan lívfrøði: Lív-vistfrøði, Havlívfrøði og Mýlska lívsvísindi. Eftir trý ár fært tú barchelorprógv, sum gevur tær fleiri arbeiðsmøguleikar og høvi til at lesa víðari til master (M.Sc.). og ph.d.
- Les meira um útbúgvingina Lívfrøði
- Upptøkutreytir
- Lívfrøðilestrarleiðir
- Tímatalva BSc Lívfrøði- 1. lestrarhálva, heystið 2014
- Undirvísingarætlan í almennari og ólívrunnari evnafrøði 2014
- Skeiðsupplýsing Almenn og ólívrunnin evnafrøði 2014
- Undirvísingarætlan fyriLívfrøði I, Lívsins træ 2014
- Skeiðslýsing í Lívfrøði 1 2014
KT-verkfrøði
Hevur tú áhuga fyri at arbeiða við KT, tekniskum loysnum og nýggjum vinnumøguleikum, so er KT-verkfrøði rætta útbúgvingin fyri teg. Útbúgvingin gevur tær eina breiða vitan um kunningar og samskiftistøkni (KST).
Aðrar upplýsingar
- Upptøkutreytir til útbúgvingar á Náttúruvísindadeildini


text:
Tíðindi
Renningardagur 3. oktobur (um viðrar)
- Mánadagur, 02 Oktober 2017 20:35
Í morgin (týsdagin 3. okt) sigur hann frá útnyrðingi við umleið 10 metrum um sekundi og turt fyrrapartin.
Dagføring iOS 11 klár til iPad 21. septembur
- Hósdagur, 21 September 2017 11:36
Ein nýggj dagføring er klár at leggja á teldilin.
Dagføringin eitur iOS 11
Hon skal leggjast á teldilin skjótast gjørligt.
Myndatøka 26. septembur 2017
- Hósdagur, 21 September 2017 00:14
Til næmingar og foreldur.
Týsdagin 26. september kemur so fotografur aftur á skúlan at taka myndir.


text:
29. Jun 2017
Durita F. Jensen og Henrietta Nielsen hava júst tryggjað sær pláss í hálvfinaluni í tvímansleiki hjá kvinnum. Sostatt er bronsuheiðursmerkið tryggjað.Í einum spennandi dysti vunnu tær 3-1 á grøndlendska parinum Melissu Larsen og Rosu Mariu Pedersen. Settini endaðu 11-7, 7-11, 12-10 og 12-10. Hálvfinalan...
28. Jun 2017
Blandaður tvímansleikur byrjaði kl. 0900. Bæði føroysku pørini vórðu útsligin í bólkaspælinum.Eftir tað spældu Henrietta Nielsen og Durita F. Jensen seg víðari í tvímansleiki hjá kvinnum. Bæði pørini í tvímansleiki hjá monnum eru úti.Hjá monnum í einmansleiki spældu Eyðun Ellendersen og Sveinur M. Nolsøe...
28. Jun 2017
Henrietta Nielsen vann allar dystirnar í bólkaspælinum 3-0 og heldur fram í einstaklingakappingini. Durita F. Jensen vann ein dyst og tapti tveir í bólkaspælinum. Hon gjørdist tískil ov stutt til ein framhaldandi leiklut í kappingini.Næsta umfar verður hósdagin kl. 1530. ...
28. Jun 2017
Menninir hava avgreitt bólkaspælið í einstaklingakappingini. Eyðun og Ellendersen og Sveinur M. Nolsøe hava leikt seg víðari og eru millum teir 22 bestu. Báðir gjørdust nr. 2 í sínum bólki.Næsta umfar er hósdagin kl. 1500 - tá skulu 16 teir bestu finnast.Pætur Albinus og...
28. Jun 2017
Henrietta Nielsen og Durita F. Jensen eru millum tey átta bestu í tvímansleiki hjá kvinnum. Hetta er greitt eftir at tær hava leikt seg víðari við at vinna sín bólk. Ímorgin, hósdagin, kl. 0900 møta tær grønlendska parinum Melissu Larsen og Inge Marie Pedersen...
28. Jun 2017
Nú kl. 0900 byrjar blandaður tvímansleikur. Henrietta Nielsen/Pætur Albinus og Durita F. Jensen/Knútur Jóannesarson umboðað Føroyar. Kl. 1130 byrjar tvímansleikurin hjá kvinnum og monnum. Durita F. Jensen/Henrietta Nielsen, Eyðun Ellendersen/Pætur Albinus og Sveinur M. Nolsøe/Knútur Jóannesarson eru okkara pør.Kl. 1530 byrjar einstaklingakappingin hjá monnum...
27. Jun 2017
Jersey vann loksins dystin um fimta plássið. Vit bardust væl og leingi, men máttu loksins leggja kongin.Eyðun tapti annan dystin 0-3 og hin 1-3. Mótstøðan var ov sterk.Henrietta vann ein spennandi dyst 3-2. Eitt sett endaði 14-12 og eitt annað 13-11, so her var...
27. Jun 2017
Føroyingarnir bíðaðu eina góða løtu eftir leikarunum av Jersey, sum veruliga hingu við nevinum eftir at klagan varð avvíst. Tey síggja rættiliga misnøgd út - hópurin hjá Jersey.Hóast alt rokið er Jersey greiður favorittur, men vit ætla ikki at geva teimum nakað.Finalan millum Grønland...


text:
Ingi Samuelsen
11.01.2017 - 18:05
Tíðindi > Uttanlands > Politikkur
Komandi amerikanski forsetin legði ikki fingrarnar ímillum mótvegis teimum miðlum, sum eftir hansara tykki, ikki hava givið honum rímiliga viðferð.
Á tíðindafundinum í dag fór hann beinleiðis í kríggj við serliga tveir amerikanskar miðlar, CNN og BuzzFeed. Ein journalistur frá CNN royndi at koma til orðanna við at rópa sínar spurningar út í salin.
Men komandi forsetin vildi ikki lurta eftir honum.
- Nei, tú fært ikki loyvi at seta spurningar. Tit bera følsk tíðindi, segði Donald Trump.
Frammanundan hevði republikanarin eisini beinleiðis hótt netmiðilin BuzzFeed.
- BuzzFeed kemur at merkja avleiðingarnar av at almannakunngera slíkar frágreiðingar. Tað gera tey longu, segði hann.
BuzzFeed valdi í gjárkvøldið at almannakunngera eina 35 síður langa frágreiðing við viðkvomum – men óváttaðum – upplýsingum um nøkur viðurskifti hjá Trump við Russland. Ein talsmaður brúkti byrjanina av tíðindafundinum í dag til at vísa aftur og niðurgera tíðindini, sum BuzzFeed bar í gjár.


text:
Hamradun er rocbólkur, sum blandar fólkatónleik, vísur, kvæði og klassiskan rocktónleik saman í eina sera spennandi og sterka tónleikaeind. Tað er gamalt føroyskt stev sett inn í ein nýggjan, mergjaðan samanhang.
Pól Arni Holm av Tvøroyri, sum eitt skifti var sangari í Týr, er oddamaður í bólkinum, og afturat sær hevur hann vælspælandi og dugnaligar tónleikarar.
Hamradun gav í 2015 fløgu út, og í summar skal bólkurin spæla á festivali í Italia.
Tónleikarar í bólkinum eru:
Pól Arni Holm, sang
Uni Debess, gittar
John Egholm, gittar og sang
Finnur Hansen, ljómborð
Heri Reynheim, bass
Rani H. Christiansen, trummur


text:
Nr. 1819-641
Endamßl: At geva lŠrarunum eitt ambo at br˙ka til at lŠra nŠmingarnar at samstarva, br˙ka hugflogi og seta ting Ý verk.
Innihald: Luttakararnir lŠra at gera film vi snildfon og teldli og at klippa Ý iMovie og FilmoraGo. Dentur verur lagdur ß at lŠra at skriva handrit og samstundis ogna sŠr teknisku f°rleikarnar, so luttakararnir eftir stutta tÝ duga at gera flottar filmar.
Luttakararnir skulu fyrireika uppt°kurnar, gera uppt°kur og klippa. Verkstovan endar vi, at vit hyggja at filmunum, har vit leggja upp til, at tey geva hv°rjum °rum feedback, og at enda siga vit sjßlvsagt eisini n°kur or um, hvat er gott, og hv°rjum ein kann arbeia vÝari vi.
Skeii er břtt upp soleiis:
Dagur 1
VERKSTOVA 1: DOKUMENTARFILMUR
Luttakararnir lŠra ta mest grundleggjandi um filmsmßli, og harumframt skulu tey gera ein lÝtlan dokumentarfilm um hv°nn annan. Uppgßvan er einf°ld, og luttakararnir lŠra at vera bŠi framman fyri og aftan fyri myndatˇli, umframt at tey heilt grundleggjandi lŠra at nřta snildfon ella teldil at filma og klippa vi. Tey arbeia tvey og tvey.
Dagur 2
VERKSTOVA 2: LĂRUFILMUR
Verkstovan lřsir, hvussu filmur kann nřtast Ý vÝsindaligari lŠrugrein. Luttakararnir arbeia Ý bˇlkum, har tey fßa til uppgßvu at greia frß einum evni. Luttakararnir vera meira tilvita um sÝni evni Ý lŠrugreinini og stinnari Ý at nřta snildfon/teldil.
Dagur 3
VERKSTOVA 3: FIKTIËNSFILMUR
Dentur verur lagdur ß, hvussu filmur kann nřtast Ý mßlsligum lŠrugreinum. Luttakararnir skulu greina og tulka eina stutts°gu, sum sÝan verur endurskapa gj°gnum ein stuttfilm.
Skeissni: Upplegg, Ýt°kiligt filmsarbeii, framl°gur, kjak.
Mßlbˇlkur: Fˇlkask˙lalŠrarar og minßmssk˙lalŠrarar.
Fyrireiking: Luttakararnir vera bidnir um at lesa tilfar, sum verur sent Ý gˇari tÝ undan skeinum.
Tilfar hjß luttakarum at hava vi: Snildfon ella teldil vi atgongd til iMovie ella eitt samsvarandi forrit. Eisini er umrßandi, at gott plßss er til filmstilfar ß telfonini/teldlinum.
UndirvÝsing: Eir Ý Ëlavsstovu, sjˇnleikari, samskiftisfˇlk og dokumnetarist, og Maria Winther Olsen, filmslistakvinna.


text:
Heri Simonsen 07.12.2017 (06:15)
Enn ein heimasigur til Kjartan og Fyllingen
Teir megna tað ikki úti, har teir hava bert fingið eitt stig í seks dystum, men teir megna tað heima, Kjartan Johansen og liðfelagarnir í Fyllingen Bergen í bestu norsku hondbóltsdeildini.
Ígjár vunnu Kjartan Johansen og liðfelagarnir í Fyllingen Bergen enn ein heimasigur. Í fimm heimadystum hevur Fyllingen Bergen fýra sigrar og ein javnleik.
Fyllingen Bergen vann ein tryggan 32-24 sigur á botnliðnum, Nøtterøy. Longu í steðginum sást hvønn veg tað bar. Tá liðini fóru til hálvleiks var Fyllingen Bergen greitt á odda 21-12.
Kjartan Johansen gjørdi sítt, og skoraði fýra mál. Sigurin merkir, at Fyllingen Bergen er framvegis millum átta tey fremstu liðini, sum vinna seg víðari aftaná grundspælið. Fyllingen Bergen er nummar sjey í deildini við 10 stigum fyri 11 dystir.
Komandi mikukvøld hevur Fyllingen Bergen heimadyst ímóti Drammen, sum í løtuni er nummar trý í deildini.
Støðan:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Grundarlagið undir einum og hvørjum átaki er (umframt eitt gott produkt ella tænasta) ein greiður og kreativur boðskapur, neyv planlegging og professionell íverksetan og uppfylging.Read More
Grafiskur samleiki
SAVNA hevur drúgvar royndir við menning og íverksetan av grafiskum samleikum hjá fyritøkum, felagsskapum o.ø.Read More
Filmslýsingar
SAVNA hevur í samstarvi við dugnalig filmsfólk staðið fyri framleiðslu av fleiri lýsingafilmum.Read More
Framløgur
SAVNA hevur ein serligan tokka til ta góðu framløguna, har innihald og formur ganga upp í eina hægri eind. Tá framløgan ikki bert er ein endaleys røð av slides, men er ein livandi forteljing, sum fangar og savnar áhoyrararnarRead More
Heimasíður
Heimasíðan er ofta fremsta amboðið í tíni marknaðarføring. Tískil skal hon vera eitt savningarstað fyri allari kunning, sølutilfari og lýsingaátøkum.Read More
Spyr.fo
Spyr.fo er ein nýskapandi háttur at gera skjótar og bíligar spurnarkanningar, at brúka í marknaðarføring, produktmenning, kundatænastu o.s.fr.Read More


text:
Vísindaslóðir
Niðanfyri eru úrvaldar vísindaslóðir, har lærarar, næmingar og onnur áhugað kunnu leita fram upplýsingar, tíðindi og 'søgur' úr ríka vísindaheiminum. 5 tær niðastu slóðirnar eru til heimasíður hjá vísindabløðum, sum koma út á prent. Á teimum heimasíðunum síggjast vanliga yvirskriftir og stutt umrøða av greinunum - í onkrum føri kann øll greinin lesast á telduni.
VIDENSKAB + IT • Vísindatilfar frá sendingum hjá Danmarks Radio, m.a. frá vælumtóktu sendingunum VidenOm á DR2, sum Kringvarp Føroya vanliga sendir. Har kanst tú m.a. seta serfrøðingum spurningar.
Forskning.no • Flott heimasíða við kunningartilfari frá granskingarstovnum og -grunnum í Noregi. Í endamálsorðingini stendur m.a. '... skal bli engasjerende og nysgjerrighetsvekkende, fungere som en ressursbank for brukerne, og gi ny innsikt og forståelse'.
GEMINI • Heimasíðan hjá almennum vísindablaði útgivið av norsku granskingar- og útbúgvingar- stovnunum NTNU og SINTEF. Endamálsorðingin hjá GEMINI ásetir, at blaðið '... formidler kunnskap, resultater, nye ideer og annerledes tanker med basis i forskning utført ved NTNU og SINTEF'.
Naturvidenskab / Fagenes Infoguide • Undirvísingarportálur (emu.dk) til lærarar og næmingar í fólka- og miðnámsskúlum og onnur áhugað. Savn av slóðum innan ymisk fakøki. Umsitin í samstarvi við danska undirvísingarmálaráðið.
Science and Nature • Vísindatilfar frá heimsgitna bretska tíðindastovninum BBC. Fjølbroytt og vælskipað heimasíða.
Open2.net • Heimasíða við undirheitinum '...bringing learning to life', sum kenda bretska Open University og BBC samstarva um við kunning og undirvísingartilfari m.a. frá sendirøðunum 'Raugh Science' og 'Learning Zone'.
NASA • Heimasíðan hjá rúmdargranskingarstovninum NASA í USA við hópin av spennandi tilfari. M.a. eru beinleiðis peikingar fyri næmingar og lærarar.
Science and Space • Vísindatilfar frá amerikansku sjónvarpsstøðini CNN.
Aktuel Videnskab • Vísindablað við tíðindum og kunning úr vísindaheiminum ætlað fólki við breiðum áhuga innan náttúruvísindum. Givið út av donskum granskingarstovnum og -grunnum, og granskarar hava skrivað flestu greinirnar. Einstakar greinir kunnu takast niður í pdf-sniði.
Forskning&Framsteg • Frálíkt vísindablað fyri almenningin. Givið út av svenskum granskingarstovnum og -grunnum.
Scientific American • Heimskent vísindablað. Greinirnar ofta skrivaðar av fremstu granskarum í heiminum. Komið út í uml. 150 ár. Umframt prentúgávuna er nú eisini ein talgildis(digital)útgáva, sum ein kann gerast haldari av.
Illustreret Videnskab • Best umtókta vísindablaðið í Danmark. Verður eisini nógv lisið í Føroyum.
Popular Science • Amerikanskt vísindablað


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
17. Mai 2018
Eldborg Fisk í Vestmanna leygardagin 19. mai 2018
Sagt verður frá, at Eldborg Fisk verður við Magn-støðina í Vestmanna leygardagin 19. mai frá kl. 09.00 - 14.00
17. Mai 2018
Várkonsert í Vestmanna Kirkju 2. Hvítusunnudag
Várkonsert í Vestmanna Kirkju Tað verður mánakvøldið 2. Hvítusunnudag 21. mai kl. 20.00, at Vestmanna Sangkór fer at hava árligu várkonsertina í Vestmanna Kirkju Á skránni verður litfagurt blómutyssi av okkara vakrastu føroysku vár- og summarsangum, nøkrum klassiskum og nøkrum nýggjari, og uppií nakrir
14. Mai 2018
Avloysarar og farloyvisstarv til Veks eystur
Avloysarar og farloyvisstarv til VEKS Eystur Heimatænastan í VEKS er eitt kommunalt samstarv innan eldraøkið millum Vestmanna- Eiðis-, Kvívíkar- og Sunda Kommunu. Søkt verður eftir: · Frítíðaravloysarum til røktina á Korndalsbýlinum á Eiði og
14. Mai 2018
Ung í arbeiði 2018
Ert tú úr Vestmanna og gongur í 9. flokki í Vestmanna Skúla, og ert tú ágrýtin og arbeiðssom/arbeiðssamur, kanst tú nú melda teg til Ung í arbeiði í summar. Arbeiðið hevur til endamáls at fríðka um í kommununi, og
08. Mai 2018
Loppumarknaður á heiminum á Grønanesi
Áhugabólkurin skipar fyri loppumarknað leygardagin 12. mai til frama fyri bussin.
04. Mai 2018
Bátastevnan 2018
Tíðindaskriv Bátastevnan 2018 Bátastevnan í Vestmanna verður í døgunum 24. til
02. Mai 2018
Spælipláss í Gørðum
Leingi hevur verið arbeitt við fyrireikingunum til at gera spælipláss í bønum ímillum skúlan og heilsumiðstøðina. Men nú er arbeiðið umsíðir byrjað. Tað er Innspark, sum stendur fyri arbeiðinum, og arbeiðstakari er teirra venga byrjaður í morgun at grava hol fyri støðunum undir útgerðini.
02. Mai 2018
Kunning frá IRF um burturbeining av bildekkum
Skulu dekk vekk? Nú er tíðin komin, at vetrardekkini skulu av og summardekkini á. Týdningarmikið er at burturbeina gomlu dekkini á rættan hátt. Um felgan ikki kann brúkast aftur, lat hana til jarnendurnýtslu og dekkini sjálvi til brenningar. Um neyðugt, fáið verkstaðið
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: Ókendur
Lag: Ira David Sankey
Týtt úr norskum: Victor Danielsen
Upprunaheiti: På Guds lam mit øye hviler
1. Á Guds Lamb mítt eyga hyggur,
lov og prís frá mær hann fær,
allar, allar syndir mínar
sum eitt sakleyst Lamb hann bar;
frið í samvitsku og hjarta
fekk við trúgv eg á hans blóð,
meg frá øllum syndum mínum
reinsaði hin kelda góð.
2. Hann er Guds, várs Faðirs, gleði,
friður mín er hann, bert hann;
áh, hvør sæl er henda hvíla!
Hon er meir, enn sigast kann.
Og við fullum hjartafriði
gjøgnum stríð og royndir her
gangi eg nú mót tí ríki,
har mær stað til reiðar er.
3. Uppi har mítt eyga skoðar
hann, sum her meg elskaði,
hann, sum sorg og pínur mínar
bar í eymum kærleiki;
har hin loysti skarin syngur
um, hvør stór hans náði var,
ævigt ljóðar gleðisongur
í tí fagra Zion har.


text:
Framvegis neyðugt at gera broytingar
vinna07-12-2017 - 22:47 - Jóanis Nielsen
Í morgin, fríggjadagin 8. desember 2017, verður 2. viðgerð av uppskotinum hjá samgonguni um sjófeingi (Løgtingsmál nr. 18/2017).
Tað eru ikki smávegis broytingar, sum lagt verður upp til í uppskotinum um nýggja fiskivinnuskipan.
Tað eru nógv viðurskifti, ið vit hava havt viðmerkingar til í Vinnunevndini; og tað eru nógv ræðandi punkt í uppskotinum.
Eitt av teimum er avtøkan av veiðuloyvum, og hvørjar avleiðingar tað hevur við sær, tá veiðuloyvini verða loyst frá stálinum.
Sum dømi kundi verið nevnt, at við uppskotinum hjá samgonguni er onki til hindurs fyri at skipini, sum higartil hava fiska í Barentshavinum (Enniberg, Gadus, Sjúrðarberg og Akraberg) vera sett inn í fiskiskapin undir Føroyum. Verður tað gjørt so megna hesi skip at fiska meginpartin av botnfiskinum, sum fiskaður verður undir Føroyum í einum fiskiári. Og vit spyrja: Eru vit veruliga so langt úti, at tað er ein slík skipan vit ynskja?
Annfinnur Garðalíð


text:
Leiðin á hesum sinni gekk við bussi inn á Nes.
Fyrsti steðgur var gamla kirkjan á Nesi. Her tók Josefina í móti okkum og greiddi okkum so hegnisliga frá kirkjusøguni og søguni hjá bygdini. Hetta var sera áhugavert at lurta eftir, og dugdi Josefina væl at siga ymiskar søgur um prestar og fornu tíð, so alt gjørdist so livandi aftur.
Vit gingu frá kirkjuni oman á gamla prestagarð, sum jú í dag er gjørd til eitt fornminnissavn. Her komu vit til búgvið kaffiborð. Aftur her segði Josefina okkum frá sigandi søgum og fingu vit høvi at ganga runt í øllum húsinum. Ófatiliga stuttligt at síggja, hvussu nógvir lutir og innbúgv var latið inn til savnið og hvussu væl hond var tikið um hetta og við søgu víst fram aftur. Vit vóru samd um, at her kundu vit brúkt ein heilan dag burturav.
Døgurða ótu vit inni á Hotel Runavík .
So gekk leiðin runt Agnið við Jógvan Ingvard Olsen sum frásøgumanni. Hann dugdi eisini væl at siga frá søgum um Toftavatn, náttúru, fuglalívi og um ymiskt tiltøk, sum vóru gjørd fyri at varðveita náttúruna. Onkra skemtiliga søgu fingu vit eisini.
Annika hevði bjóðað okkum øllum heim til kaffi. Hon býr í Saltangará ovast í bygdini, so bussurin fekk sína avbjóðing, men fram komu vit í øllum góðum. Blíðskapurin var stórur og fingu vit deiligan drekkamunn og heimabakaðar kakur. Ein deilig vitjan, sum vit eru takksom fyri.
Leiðin gekk nú heim aftur til Havnar – mett bæði likamliga og sálarliga. Lagið var gott og sungu vit allan vegin suður aftur. Enn ein góð summarútferð komin at enda.


text:
Stórir møguleikar fyri Føroyar í Horizon 2020
Mánadagin 13. januar skipaði Granskingarráðið fyri kunningarfundi um Horizon 2020. NCP-umboðini greiddu frá sjálvari skránni, sum kom í gildi 1. januar 2014, og frá ríku møguleikunum fyri føroyskar stovnar og fyritøkur at søkja stuðul á ymsum økjunum.
Víst var á ítøkilig økir, har til ber at søkja stuðul, eitt nú aling, tilfeingisnýtsla, endurnýtsla av burturkasti, fólkaheilsa og smartar KT-loysnir.
Fundurin á Havstovuni var væl vitjaður, næstan 40 fólk møttu. Mælt varð áhoyrarunum til at kanna møguleikarnar innan síni fakøki beinanvegin, tí fleiri freistir eru longu í vár.
Í næstum er ætlanin at skipa fyri einum kunningarfundi fyri vinnuna, har dentur verður lagdur á nógvu og fjølbroyttu møguleikarnar hjá smáum og miðalstórum fyritøkum.
Til ber at síggja framløguna frá fundinum her
Stovnar og fyritøkur sum eru áhugað at kanna møguleikarnar fyri at søkja um stuðul frá Horizon 2020, kunnu venda sær til Mariu Húsgarð, NCP-samskipara við telduposti til maria@gransking.fo ella við at ringja á tel. 567802.
Slóðir til útboð á aktuellu økjunum fyri Føroyar
KST
Heilsa, demografisk gongd og vælferð – SC 1
BIO - Matvørutrygd, burðardyggur landbúnaður, marin og maritim gransking og lívfeingisbúskapur - SC 2
Trygg, rein og munadygg orka – SC 3
Veðurlagsátøk, umhvørvi, tilfeingisvirkni og rávørur – SC 5
Rúmlig, nýskapandi og hugsandi samfeløg SC – 6
SME Instrument
Granskingarinfrakervi (RI)
Marie Sklodowska-Curie Actions
Hug- og Samfelagsvísindi


text:
Bronisław Komorowski
Bronisław Komorowski (føddur 4. juni 1952 í Oborniki Śląskie) er ein pólskur politikari. Hann hevur verið forseti Póllands síðan 2010.
Komorowski hoyrir til tann liberala flokkin Platforma Obywatelska (Borgaraplattformurin). Frá 2007 ttil 2010 var hann Marshal av Sejm. Í 2010 vann hann forsetavalið við 53,01% av atkvøðunum (mótstøðumaður hansara var Jarosław Kaczyński)[1].
Í 1977[2] giftist hann Anna Dembowska. Tey hava fimm børn: døturnar Zofia, Maria og Elżbieta og synirnar Tadeusz og Piotr.


text:
Tíðindaskriv
16.05.2018 - 10:16
Ítróttur > Ítróttur > Huga ítróttur (talv/bridge osv.)
Hósdagin 17. mai verður tilfarið talvundirvísing Kom og telva lagt fram í Námi.
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er ætlað til undirvísing í fólkaskúlum og talvfeløgum – men er eisini væl egnað til sjálvlæru heima við hús.
Tað er Helgi Dam Ziska í hevur skrivað bøkurnar. Helgi er føddur í Havn í 1990 og hevur verið Føroya fremsti telvari síðan 2007. Í 2016 ognaði hann sær heitið sum stórmeistari í talvi. Hetta er lívlangt heiti, sum á leið 1500 telvarar í heiminum bera, og føroyingar ikki áður hava rokkið. Fyri avrikið varð Helgi valdur til ársins telvara í Norðurlondum árið 2016.
Grundbókin er býtt upp í 40 frálærutímar. Fyrstu 15 tímarnir venda sær til óroynda telvaran við frágreiðingum um grundreglurnar í talvspælinum. Sum tímarnir líða, verður innihaldið tó stigvíst meira avbjóðandi. Næmingurin lærir, hvussu hann eigur at byrja eitt talv, hvussu hann setir eitt álop í verk, og hvussu hann fremur skák og mát fleiri leikir fram. Kom og telva er so statt talvlæra til bæði byrjaran og tann roynda talvnæmingin.
- Nám


text:
Eitt tað størsta framtak innan mentanarkjakið tey seinastu fýra árini, hevur verið ein persónligur og onkuntíð privatur bloggur. Tær báðar Kinna Poulsen og Inger Smærup Sørensen hava við sínum meiningum, greiningum, ummælum, frámælum, viðmælum, ferðafrásøgnum, jólakalendarum og mongum øðrum, góðum greinum lagt trýst á eitt stirvið og eintýðugt kjak um list, mentanarpolitikk og annað. Vit […]
Øll, sum eru áhugað í yrkingum, spyrja ofta seg sjálv, hvat er við hesum tekstaslagi, ið fær okkum at dyrka tað? Til hetta kunnu vit spyrja garnarnar úr okkum, men eg rokni ikki við, at vit nakrantíð semjast – tíbetur. Hvat er tað, sum ger, at ein yrking er góð? Soleiðis kunnu vit spyrja, og […]
Í kjalarvørrinum á yrkingini “Was gesagt werden muss” eftir Günther Grass, sum hevur staðið í útlendskum bløðum, hevur tikið seg upp eitt hart tiltrongt kjak um innihaldið og formin í tí, sum Günther Grass hevur at siga um gýðingahatur og kjarnorkustøðuna í Ísrael og Iran. Eisini hevur verið tosað nógv um samfelagsligu støðuna hjá rithøvundum. […]


text:
Hjálmar Hátún herðaklapp fyri gransking
Nevndin fyri Føroya Fróðskaparfelag avgjørdi í farnu viku at veita herðaklapp til ungan granskara fyri vælgjørt granskingararbeiði. Við hesum vildi felagið varpa ljós á og stuðla unga føroyska gransking. Við herðaklappinum fylgir peningagáva. Nevndin setti ein bólk, sum kom til ta niðurstøðu, at hóast nógv fólk kundu komið upp á tal, so skaraði Hjálmar Hátún, granskari á Havstovuni, framúr.
Herðaklappið varð latið á aðalfundinum hjá Fróðskaparfelagnum 27. november 2009. Hjalti í Jákupsstovu, stjóri á Havstovuni, tók ímóti herðaklappinum vegna Hjálmar, sum hevði forfall.
Grundgevingin fyri at heiðra Hjálmar Hátún
Hjálmar vardi sína dr.scient. ritgerð í Bergen í 2004, 31 ára gamal, og longu árið eftir fekk hann eina grein í vísindatíðarritið “Science” sum fyrsti høvundur. Tað er fáum beskorið, og henda grein hevur verið nógv siterað, m.a. í seinastu frágreiðingini frá veðurlagsnevndini hjá ST (IPCC). Síðan hevur hann givið út fleiri aðrar greinar. Serliga skarar ein grein frá 2009 burturúr, har hann knýtir streymbroytingar í norðara Atlantshavi saman við livandi verum: plantuæti, djóraæti, svartkjafti og grindahvali.
Hansara gransking hevur vakt stóran ans uttanlands, og hon er samstundis innan eitt øki, sum hevur ógvuliga stóran týdning fyri Føroyar, nevniliga grundarlagið undir teimum stóru pelagisku fiskastovnunum, sum ferðast fram við okkum. Hann arbeiðir sum granskari á einum føroyskum granskingarstovni, men er samstundis knýttur at Nansen Sentrinum í Bergen og samstarvar við m.a. havfrøðideildina á University of Washington. Hann er formaður fyri eini verkætlan, sum er fíggjað av Norðurlandaráðnum, og sum hann sjálvur hevur tikið stig til, nevnd SPACE (SubPolar Atlantic - Climate and Ecosystems).
Granskingarnevndin hevur júst gjørt av at stuðla verkætlan hjá Hjálmari Hátún við 723.140 kr. Les meira um stuðulin her.
Á vísindavøkuni 2009 helt Hjálmar ein av fyrilestrunum,hann kann síggjast her.
Les meira um Hjálmar Hátún í Heilagrunninum.


text:
Samgongan fremur málrættaðan fíggjarpolitikk og fer við ábyrgd og áræði inn í framtíðina. Tað er greitt, nú Kristina Háfoss, landsstýriskvinna í fíggjarmálum, fyri løtu síðani legði fíggjarlógina fyri 2017 fram.
Komandi ár verður avlopið eftir ætlan 112 mió. kr. Trivaliga avlopið kemur av, at samgongan heldur aftur, nú stórur búskaparvøkstur er í Føroyum. Komandi ár veksur vanligi raksturin einans 1,8%. Samlaðu rakstrarútreiðslurnar vaksa tí minni enn búskaparvøksturin og inntøkuvøkstur landskassans. Hetta styrkir fíggjarliga haldførið hjá landinum.
Búskaparligu lyklatølini vísa eina góða gongd. Búskaparvøksturin er høgur og arbeiðsloysið er metlágt. Føroysku húsarhaldini spara upp og hava økt sína ogn í føroysku bankunum munandi seinastu 12 mánaðirnar. Stóri búskaparvøksturin fær kortini ikki Fíggjarmálaráðið at halda, at samlaði búskapurin sum heild er ovhitaður. Privata nýtslan er enn lutfalsliga lág og útlánsvøksturin lágur. Tað er kortini greitt, at nakrir sokallaðir fløskuhálsar eru, men hesir eru avmarkaðir til ávísar vinnur, serliga byggivinnuna, og møguliga til ávís øki í landinum, serliga miðstaðarøkið. Tí skulu málrættaði átøk til fyri at møta hesi avbjóðing.
– Vit skulu styrkja búskapin og hava fíggjarliga styrki til framtíðar búskaparliga mótgongd. Hetta krevur, at vit halda aftur og økja avopið hjá landinum í góðum tíðum. Tað gera vit við hesi fíggjarlóg, við lágum rakstrarútreiðsluvøkstri, við at økja avlopið, og við at styrkja fíggjarliga haldførið hjá landinum. Samstundis flyta vit part av íløgujáttanini nøkur ár fram fyri at minka trýstið á byggivinnuna. Hesin búskaparpolitikkur vil, saman við málrættaðum raðfestingum í fólkavøkstur, virðisøking og sjálvbjargni, flyta Føroyar framá á fleiri økjum, sigur Kristina Háfoss, landsstýriskvinna í fíggjarmálum.
Landsins íløgur á fíggjarlógini eru minni enn 20% av samlaðu almennu íløgunum í 2017. Tí er neyðugt, at land, kommunur og almenn feløg samstarva um at tillaga virksemið í mun til búskapargongdina. Landsstýrið er tí í samskifti við viðkomandi partar um, at allir partar taka og vísa ábyrgd, tá ið umræður skynsama búskaparstýring. Umframt landið hava aðrir partar eisini avgjørt at útseta ávísar byggiíløgur, eitt nú SEV og Bústaðir.
Við einum skynsamum fíggjarpolitikki ber til at gera málrættaðar neyvar politiskar raðfestingar.
Fíggjarlógin er grundað á tríggjar høvuðssúlur, ið eru vøkstur, vælferð og varsemi. Serliga verða raðfestingar gjørdar í átøk, ið fremja varandi fólkavøkstur, størri virðisøking, styrktar vælferðartænastur og økt sjálvbjargni.
Fíggjarlógaruppskotið kann takast niður her
Búskaparfrágreiðing II 2016 kann takast niður her


text:
Christina Aguilera
Christina Aguilera (fødd Christina María Aguilera) er ein amerikanskur popp-sangari. Hon er fødd 18. desember 1980 í Staten Island, New York City í USA. Hon byrjaði sína karrieru sum songkvinna tíðliga, tá hon sang í filminum Mulan. Hon útgav sítt fyrsta album í 1999, fekk góð ummæli og hon gjørdist sera kend. Fýra av sangunum á útgávuni gjørdist hitt.
Tónleikaútgávur[rætta | rætta wikitekst]
- 1999: Christina Aguilera
- 2000: Mi Reflejo (spanskt)
- 2000: My Kind of Christmas
- 2002: Stripped
- 2006: Back to Basics
- 2008: Keeps Gettin Better, A Decade Of Hits (uppsamlingsalbum)
- 2010: Bionic
- 2012: Lotus
Útvortis avísing[rætta | rætta wikitekst]


text:
Fáum dámar at fáa krutt á seiðabergi. Tindarnir og útsjóndin yvirhøvur gera tað heldur ljótt og ótespiligt.
Krutt er ikki eitrandi, men stingur tú teg av einum tindi, so tekur tað ofta ilt fyri seg.
Krutt hoyrir til spordrekafiskarnar eins og kongafiskur og knurrhani. Hesir fiskar eru oftast klæddir við píkum ella beinplátum um høvdið og bulin, og eru hvassir og harðir fiskar.
Øll sløg av krutti eru heldur smá. Minsta slagið, lítla krutt, verður í mesta lagi 7,4 cm langt og størsta slagið, krutt, 25 cm langt.
Fakta:
- Navn: Krutt (ulka)
- Longd: 15-25 cm
- Aldur: 10 ár
- Livistaður: í fjøruni og út á 250 m dýpi


text:
So er Mikkellermaðurin komin. Eg slapp at avmynda hann í gomlu Dandastovu, har sum Gullhornið og Gongin vóru fyrr, niðast í Bringsnagøtu, innanfyri diskin, meðan hann lesur bjórskránna við teim sekstan spesialbryggjunum á vegginum. Brettini og bitarnir undir loftinum benda huglagið á málningin hjá Emil Krause frá 1904 av dansarum á Viðareiði, sum nú hongur í býráðssalinum í Klaksvík. Eirikur Lindenskov, sum eins og Mikkel Borg Bjergsø er lærari, hevur sett øll húsini í stand, so ikki bara varðveitt søga, men eisini fynd og lív nú eru blást í gamla staðarnavnið Heima í Havn.
Mikkeller er skrásett vørumerki, sum varð stovnað í 2006. Talan er um eitt sonevnt nomadubryggjarí, ið ferðast um heimin at bryggja spennandi bjór á eksotiskum støðum, har tey leiga seg inn í ketlarnar. Áhugin er eins stórur og avkastið. Fyrsta føroyska royndin er ølin Gullhornið, sum er bryggjað hjá Okkara á Velbastað. Hin besta, eg havi smakkað, síðan eg fyri mongum árum síðan smakkaði Sierra Nevada pale ale við beiskum sitrussmakki í California.
- Hon fornermar so ongan, siga Føroya fremstu ølkennarar, Heri Petersen úr Vestmanna og Kim Simonsen av Strondum um harmoniskt beiska Gullhornið.
- Ein sum ordiliga fornermar og bjóðar av, er nummar trettan, beer geek versiónin við vanilju- og siropssmakki, siga teir, og greiða frá um køkuøl, øl, ið er sum ein heil dessert og fornermar tey flestu, tí hon er so óvæntað annarleiðis. Eg royni og kann ikki annað enn sanna, at gastronomisku ølkennararnir, Heri og Kim, hava rætt, og kunnu við orðum leiða meg gjøgnum smakkin, og leggja mær lag á, hvussu ein kennari smakkar øl - uttan at fáa kenning. Í hvussu er ikki beinan vegin. Men skal smakkur í, so fylgir styrkin ofta við, sæst á kritaða vegginum.
Men so nógv hin størsta marknaðarpartin eigur Føroya Bjór hjá Einari Waag í Klaksvík. Hann var eisini millum innbodnu gestirnar hjá Mikkeller í Havn, sum Johannes Jensen stendur fyri við Luis Pellecer sum barrvøri.
Matstovuleiðarin, John Mikkelsen, hugdi eisini inn úr grannahúsinum, Barbara Fish House, har opið er ímillum. Her í hjallaranum er eisini pláss at skifta orð um øl og bryggj úr skiftandi kaggunum.
Til upplatingina í Havn, hevði Mikkeller burturlutað eina ferð fyri tvey, bara tú taggaði ein vin at koma við tær. Hepnu vinnararnir vóru tvær vinkonur úr Brasil í Suðuramerika, Roberta Medina og Polyanna Rocha.


text:
Ingi Samuelsen
18.06.2017 - 12:45
Tíðindi > Uttanlands > Vanlukkur
Talið av deyðum í ógvusliga skógareldinum í Portugal bara veksur. Grannalond senda nú hjálp til landið. Antonia Costa, forsætisráðharri, kallar eldin størsta sorgarleikin í Portugal í fleiri ár.
Tað eru fleiri skógareldar miðskeiðis í Portugal, sum nú hava tikið yvir 50 mannalív og eitt tilsvarandi tal hava fingið skaða, skriva miðlar. Minst 20 av teimum deyðu sótu í bilum, ið vórðu fangaðir av eldinum, skrivar nrk.no.
- Hetta er størsti sorgarleikurin, vit hava upplivað í nógv ár. Nú ræður um, at fáa fólk burtur, sum eru í vanda, sigur Antonio Costa, forsætisráðharri við AP-tíðindastovuna.
Sambært Jorge Gomes, ein talsmaður fyri innanríkisráðið, doyðu 22 fólk í bilum, ið vórðu fangaðir av eldinum millum Figueiro dos Vinshos og Castanheira de Peira. Trý onnur eru deyð av roykeitran.
Eisini fleiri sløkkiliðsmenn eru innlagdir við roykeitran.
Arbeitt verður undir hátrýsti við at halda pumpurnar ígongd.
- Hetta er sum ein oyðimørk við trøum. Her er eingin væta og alt er ógvuliga turt. Trøini standa tætt og fleiri smáar bygdir eru í økinum. Orsaka av nógvum vindi breiðir eldurin seg eisini yvir um vegir, og eldurin tekur alt. Hús, bilar, alt. Hetta er ein vanlukka, sigur eitt umboð fyri vatnveitingina í økinum í samrøðu við NRK.
Sambært ES-nevndarliminum fyri neyðhjálp og krepputilbúgving, Christos Stylianides, hava Spania og Frakland sent flogfør til Portugals fyri at hjálpa til við sløkkingini.
Portugisiskir miðlar hava seinastu dagarnar ávarað móti vandanum fyri skógareldum, millum annað í valumtókta ferðafólkaøkinum Algarve har suðuri í landinum.
Hitin hevur seinastu dagarnar ligið um 40 stig.
Økið kring býin Pedrogao Grande miðskeiðis í Portugal er harðast rakt (Mynd: Google Maps)
Ein uppkolar bilur á einum eldherjaðum skógarstrekki (Mynd: EPA)
(Mynd: EPA)


text:
Orð: Martin Luther
Týtt: Hans Tausen/Jákup Dahl
1. Av himni hátt ein eingil ber
stór gleðiboð um alla verð,
tey tíðindi so góð og blíð,
sum ganga skulu alla tíð:
2. Í dag eitt lítið barn er føtt,
sum neyð og syndamein fær bøtt,
tað Harrin Jesus Kristus er,
sum vandastøddum frelsu ber.
3. Tað okkum er til merkis sagt:
Í fjóskrubbu vit finna lagt
tað lítla barn á armóðs strá,
sum tó á øllum hevur ráð.
4. So fara vit øll hjartans glað
við hirðunum í Dávids stað
ta jólagávu har at fá:
Guðs einkarson nú okkum hjá.
5. O, Jesus, tú vælkomin ver,
tú synda vegna komin er
í míni neyð at hjálpa mær,
eg aldri kann fulltakka tær.
6. Tín lega hoyggj og hálmur er,
av spjørrum fekst tú reiv títt her,
men eingin dýrd tó foldum á
kann metast við títt armóðs strá.
7. Øll verøldin í vídd og breidd,
um skrýdd við gulli, silki reidd,
var ov ring vøgga tó til tín,
sum kom av himni her til mín.
8. Men hetta líkaði best tær,
tí at tú vildi sýna mær,
at heiður, makt og gull á fold
skal metast javnt við rusk og mold.
9. Nú, kæri Harri, Jesus Krist,
kom, fá hjá mær tær innivist,
her er mítt hjarta, set har búgv,
so eg teg eigi í vón og trúgv.
10. Í lágu smáttu, høgu borg
nú stilnar saknur, mildnar sorg,
tí nú rann upp Guðs kærleikssól,
tí halda vit við gleði jól.


text:
Fremst frá vinstru:
Guðrun Johnsdóttir Kruse, Mona Poulsen, Katla Henriksen, Eyðvør Thorbjarnardóttir, Inga Helena Henriksen.
Flogbóltur FM: SÍ Føroyameistari í kvinnuunglingum
ítróttur11-03-2017 - 17:11 - Jóanis Nielsen
Tað gjørdist ein greiður FM-sigur til SÍ á ÍF í finaluni hjá kvinnuunglingum, hóast at tað var eitt sera spennandi fyrsta sett. Sí vann dystin 3-0 við settmuninum 27-25, 25-18, 25-8.
Í fyrsta setti var ÍF á odda 25-24, men so steðgaði upp, og SÍ megnaði at vinna setti 27-25. ÍF kom ikki rættuliga fyri seg eftir hetta, og serliga var tað servitrýstið hjá SÍ, sum gjørdi munin. Og serliga í 3. setti vísti SÍ sína styrki, við at vinna 25-8.
Bestu leikarar í dystinum fingu gávu frá Varðin Pelagic og Sportigan. Besti leikari hjá SÍ var Sissal Ellefsdóttir og hjá ÍF Eyðgerð Hansen.
Steyp og heiðursmerki vórðu handa av Boga Johannsen frá Varðin Pelagic.
Hjartaliga tillukku til SÍ við gullheiðursmerkjunum og til ÍF við silvurheiðursmerkjunum.


text:
Ráð teirra lesandi
Endamálið hjá Ráði teirra lesandi er at umboða øll lesandi á Fróðskaparsetri Føroya. Aðalmálið er at røkja áhugamál teirra lesandi í samstarvi við setursleiðslu, undirvísarar og onnur starvsfólk á stovninum.
Málini í ár
Ráðið hevur í ár sett sær fyri at skipa eitt betri lestrarumhvørvi og at skipa lestrarráð á teimum ymisku deildunum.
Í apríl var tann fyrsta Seturscaféin. Byrjað var við eini mini-Seturscafé í nýggju hølum okkara í Bókbindaragøtu 8. Seturcaféin var væleydnað, umleið 40 lesandi vóru á gátt. Síðan apríl hevur javnan verið Seturscafé fríggjadag seinnapart og kvøld. Ætlanin er at halda fram við Seturcafé hvørt fríggjakvøld komandi ár.
Arbeiðið at fáa lesandi skipað úti á deildunum heldur fram og arbeitt verður fyri, at allar deildirnar skipa hvørt sítt virkið Ráð teirra lesandi, ið arbeiðir fyri áhugamálunum hjá lesandi á teimum ymsu deildunum. Meira verður at hoyra um Ráð teirra lesandi á deildinum í sep/okt. 2014.
Umboð í ráðnum
- Bjørg Dam, Føroyamálsdeildin
- Ebba Malena Debes Thomsen, Føroyamálsdeildin
- Bogi Hansen, Námsvísindadeildin
- Andrias Gregoriussen, Náttúruvísindadeildin
- Bergur Arnbjarnarson Dalsgarð, Sjúkrarøktarfrøðideildin
- Elisabeth Anthoniussen, Sjúkrarøktarfrøðideildin
- Elisa Abrahamsen, Søgu- og samfelagsdeildin
- Turid Christophersen, Søgu- og samfelagsdeildin
Send okkum boð
Tit lesandi eru altíð vælkomin at senda okkum tykkara tankar um tað, sum Ráðið hevur gjørt gjøgnum árið, og uppskot til, hvussu Setrið kann gerast eitt enn betri stað at vera lesandi. Hava tit ynski til betringar av ymiskum slag, sendið okkum eini boð á facebook og vit taka tað upp við leiðsluna á Setrinum.
Eisini ber til at senda ein teldupost til okkara og vit svara tykkum skjótast tilber.
Reglugerð
Hósdagin 19. desember 2013 høvdu umboð fyri lesandi av øllum deildunum fund við leiðsluna, og har varð næmingaráð fyri øll lesandi á Fróðskaparsetri Føroya formliga sett á stovn – navnið bleiv Ráð teirra lesandi. Reglugerðin fyri ráðið varð undirskrivað av rektaranum, Sigurð í Jákupsstovu og umboð teirra lesandi, Birnu Gaard tann 21. juni 2013.
Reglugerð fyri Ráð teirra lesandi
Umboð í Ráð teirra lesandi verða vald á hvørjum ári. Næsta val av Ráði teirra lesandi verður í okt. 2014.


text:
Í øllum vestanlondum er stórt fokus á heilsu og heilsuverk. Vit gerast alsamt eldri og borgarar krevja at hava tað betri og betri, eisini á gamalsaldrinum. Tað er lítið at ivast í, at lívsgóðskan er betra munandi seinastu øldina – men hetta gerst eisini dýrari ár um ár. Serliga vaksandi útreiðslur til heilivág eru ein tung byrða hjá flestu heilsuverkum. Heilsa fyllir sera nógv á fíggjarlógini í flestu londum, sum tískil hevur stórt fokus fyri at fáa almennu endarnar at røkka saman.
Úr Uganda til Danmarkar við øðrum beininum í Føroyum
Tað hendir, men tað er ikki so ofta, at vit í Føroyum hava nakað at gera við eina sangstjørnu, sum liggur á útlenskum...


text:
Fjóðra av fýra greinum um, hvussu tóm hotelkømur verða fylt,
eftir Elina Brimheim Heinesen, fyrrverandi stjóra í SamViti:
Ábyrgdin fyri at loysa trupulleikan við tómum hotelkømurum liggur ikki bara hjá tí almenna. Øll ferðavinnan – almenn og privat – má arbeiða saman í felag, um ferðavinnan skal taka dik á seg. Elin Brimheim Heinesen hugleiðir um, hví ferðavinnan má standa samhaldfast saman – eisini um sín egna stovn – fyri at gera neyðugar miðvísar heildarætlanir og gagnýta givin høvi best.
Eg eri ikki ósamd við fólki í ferðavinnuni um, at ferðavinna er forsømd í Føroyum av tí almenna. Politikkarar i Føroyum hava ikki kent sína vitjanartíð og áttu at havt raðfest ferðavinnu hægri fyri langari tíð síðani. Tað merkir tó ikki, at tað almenna eigur alla ábyrgd fyri, at ferðavinna skal hepnast í Føroyum. Hepni byggir á ein felags innsats, har alt má spæla best møguligt saman.
Privata vinnan má sjálvandi vera fremsta drívmegin, men politiska skipanin má taka sín part við t.d. at syrgja fyri einum effektivum infrastrukti – serliga út í heim, gera lagaligar lógir og reglur, sum ikki virka forðandi fyri vinnuna, og t.d. stovna tjóðargarðar. Kommunurnar mugu veita best hugsandi praktisku umstøðurnar sum t.d. halda býir og bygdir reinar og vakrar, so tær eru verdar at vísa fram, reka kunningarstovur, veita atgongd til almenn toilett, etablera, reka og viðlíkahalda kampingpláss, seta skelti upp o.a. Meðan almenna ferðaráðið sum óheftur partur kann savna serfrøði, dagførda vitan og hagtøl, sum hent amboð fyri vinnuna, og hava leiklutin sum ráðgevi og samskipari av felags marknaðarførings- og ferðavinnumenningarátøkum – og í ávísum førum sum veitari av fíggjarligum stuðli til felags átøk – í øllum førum so leingi sum vinnan enn er so lutvíst avmarkað.
Heildarætlan alneyðug
At selja eitt land gerst ikki yvir nátt. Royndir aðrastaðni vísa greitt, at fyrireiking skal til, so alt sampakkar og spælir sum best saman. Semja má vera millum allar partar við áhuga í at menna ferðavinnu um at gera eina heildarætlan, sum stingur út í kortið, hvørji grundvilkor mugu fáast í rættlag, hvørjir marknaðir skulu troytast, og hvørji tilboð skulu mennast. Tilboð og pakkar mugu mennast, sum svara til og stuðla uppundir eina ávísa samanhangandi, dragandi ímynd av Føroyum – t.d. sum besta, mest óspilta oyggjaland í heiminum, tí tað er besta boðið uppá eitt ‘trekkplástur’ í løtuni. Nógvir útlendingar vænta hetta av Føroyum, nú National Geographic Traveler serfrøðingarnir hava lýst Føroyar so. Ein ætlan má eisini leggjast fyri, hvussu tann góða søgan skal spjaðast á røttu miðunum – ikki bara einaferð, men yvir longri tíð.
Føroyingar hava nógv góð tilboð at lokka við, men hava eisini størri avbjóðingar enn onnur. Serlig ferðamál sum Føroyar, ið liggja í lutvíst dýrara endanum við avbjóðandi veðri og lutvíst avmarkaðum, kanska óregluligum flutningi, eru ikki støð, tey flestu velja at ferðast til – í øllum førum ikki frá einum degi til tann næsta. Men tað merkir tó ikki, at vøran ikki er góð ella marknaðurin ikki er nóg stórur fyri Føroyar. Nógv onnur ferðatilboð eru bara nógv lættari atkomilig og bíligari fyri somu málbólkar, og føroyingar mugu tí kýta seg serliga nógv.
Tað er ikki minst týdningarmikið at vita, at eitt ávíst tol má til eisini, tí reaktiónstíðin hjá ferðafólki, sum møguliga hava áhuga í at ferðast til eitt ókent land sum Føroyar, kann vera fleiri ár. Tey, sum yvirhøvur vita, at Føroyar eru til, ímynda sær kanska bara at koma einaferð í lívinum til Føroya. Tey skulu veruliga vilja tað og brúka kanska ár uppá at fyrireika seg mentalt til at taka stigið til at fara eina slíka ferð. Ferðavinnan í Føroyum kann einans royna at gera tað lættari at taka stigið.
Onkur higanifrá má skumpa undir regluliga fyri at gera vart við og minna hesi fólkini á Føroyar – aftur og aftur – so tað blívur til meira enn bara við tankan. Um fólk skulu fáast at vitja fyrst einaferð – og so aftur og aftur – krevur tað, at upplivingin var so mikið góð, at tey fáa hug at endurtaka hana. Og tað krevur áhaldandi marknaðarføring av serligum skilvísum tilboðum, sum laga seg eftir hesum ávísu málbólkunum – og eftir tørvum, sum skifta við tíðini.
Leikluturin hjá almenna ferðaráðnum
Hetta er ikki nøkur løtt uppgáva – at fáa veruliga gongd á ferðavinnuna og at sannføra bæði almenning og politikkarar um, at hetta er ein vinna, sum er verd at byggja á, serliga nú tá vinnan tykist at vera í afturgongd. Skal vend koma í og uppgávan loysast nøktandi, má ikki steðgast í hálvum gekki. Øll mugu vera fyrireikað uppá at gera eitt langt seigt hál.
Ferðavinnan kann bert lata seg væl í til uppgávuna, um fólk áhaldandi ganga sama stev, og um nóg nógvar ressursur verða settar av til at gera hálini ár undan ári. Tað privata tykist ikki at hava orkuna at lyfta uppgávuna einsamalt. Mest upplagda niðurstøðan er, at skattakrónur mugu setast av til endamálið eisini. Tað er hóast alt ikki tað ringasta at brúka skattakrónur til, tí íløgan kann koma fleirfaldað aftur. Spurningurin er, hvønn leiklut tað almenna eigur at spæla, tá íløgurnar skulu brúkast.
Tað verður, sum er, væntað av tí almenna, at tað traðkar til, har vinnan ikki hevur orkuna at taka um endan. Eitt alment ferðaráð hevur sum óheftur partur kanska meira orku enn tað privata til at arbeiða langskygt, lyfta seg uppfrá og hyggja frameftir, um tað fær góðar umstøður at arbeiða í, tí sum er, hevur vinnan úr at gera bara við at fáa endarnar at røkka saman í tí dagliga – og tí ikki nógv yvirskot til at lyfta seg uppum tað dagliga.
Um almenna ferðaráðið fær hóskandi ressursur at arbeiða við, kann tað – eftir míni bestu sannføring – víðka nógv um inntøkumøguleikarnar hjá vinnuni t.d. við at samskipa marknaðarføringina hjá privatu veitarunum, menna amboð, veita hagtøl og vísa á nýggjar leiðir og potentiellar málbólkar – m.a. gjøgnum samstarv við ferðavinnufyriskiparar og almennar ferðavinnustovnar aðrastaðni. Roynt hevur verðið eftir førimuni við tøku ressursunum, men tað hevur higartil rokkið ov lítið, tí kappingarneytarnir uttanlands hava og brúka so nógvar ferðir meira.
Ferðaráðið lítla politiska undirtøku
SamVit – og undan tí Ferðaráðið – vísti aftur og aftur á, hvussu átrokandi tað er, at politikkarar raðfesta inntøkugevandi íløgur hægri – ikki minst í ferðavinnu – við t.d. at seta fleiri pengar av til marknaðarføring av Føroyum og til menning av ferðavinnuni. Hetta eru íløgur, sum eru átrokandi at gera meira enn nakrantíð júst í krepputíðum, men politiskur vilji var ikki tá til at játta størri upphæddir til sjálvan stovnin við ábyrgdini fyri menning av ferðavinnu.
Eg kann ikki svara uppá, hví stovnurin ongantíð fekk breiða undirtøku frá politiskari síðu, men eg veit, at onkur t.d. gav stovninum ábyrgdina ella ‘skyldina’ fyri, at ymisk ítøkilig viðurskifti ikki eru í lagi – t.d. at kamping- ella skeltisviðurskiftini í Føroyum eru ov vánalig, ella at ikki fleiri golfbanar eru í Føroyum, og at tað helst mundi vera tí, at ferðafólkatalið ikki er økt. Men hetta er at gera ov skjótar niðurstøður. Hesi fólkini munnu hava yvirmett valdið, eitt ferðaráð kann ella skal hava. Tey hava helst eisini misskilt leiklutin hjá almenna ferðaráðnum.
Sum landstovnur hevur ferðaráðið ikki nóg nógv starvsfólk til at kunna fara niður í allar smálutir og heldur ikki pengar at seta av til at útbyggja ítøkiligar lokalar ferðafólkatænastur so sum kampingpláss, golfbanar ella skelting. Hetta er ein praktisk uppgáva, sum ávikavist tað kommunala og tað privata hava ábyrgd fyri at taka sær av – í øllum førum alla aðrastaðni enn í Føroyum. Ferðaráðið kann bert leggja lag á við tilmælum og leiðreglum um, hvussu praktisku uppgávurnar loysast best og mest professionelt, og so dúva uppá, at onnur fylgja ráðunum í tilmælunum um at fáa ávís viðurskifti í lagi – eins og SamVit og undan tí Ferðaráð Føroya hava gjørt.
Endamálið við einum almennum ferðaráð má sjálvandi fyrst og fremst vera at brúka sína avmarkaðu orku og serfrøði uppá marknaðarføring av landinum sum heild t.d. við at samskifta við miðlar og ferðafyriskiparar kring heimin, at gera neyðugar ferðafólkakanningar og leggja langskygdar ætlanir fyri marknaðarføring og menning saman við vinnuni. Hetta er eitt neyðugt og virðismikið grundarleggjandi arbeiði, sum úrslit ikki síggjast av beinanvegin, men sum vísir sítt virði uppá longri sikt. Men tað hevði politiska skipanin, eftir øllum at døma, lítið tol at bíða eftir.
Summir politikkarar yvirmettu eftir øllum at døma skjótleikan, ein kann vænta sær av arbeiðnum í einum ferðaráð, og virdu serfrøðina og arbeiðið hjá stovninum SamViti lítið, hóast veruleikin er, at stovnurin longu hevði skapt nógv góð úrslit við m.a. at hava verið við til at geva Føroyum serstakliga nógva og góða umrøðu í heiminum – helst meira enn nakrantíð fyrr – umframt veitt Føroyum nógvar góðar ambassadørar. Eingin kennir langtíðarávirkanina av hesum enn.
Endin var undir øllum umstøðum, at politikkararnir stillisliga góðtóku, at stovnurin var niðurlagdur og starvsfólkini flutt inn í Uttanríkisráðið. Hetta varð gjørt við einans einari grundgeving: Fyri at spara pengar, varð sagt. Men stutt eftir hava politikkarar nú kortini avgjørt at gera størri íløgur í almenna marknaðarføring av Føroyum, ið tað nú bara er Uttanríkisráðið, sum skal gagnnýta.
Er politisk marknaðarføring skilabesta loysnin?
Arbeiðið, sum SamVit gjørdi, skal nú gerast í einum aðalráð. Spurningurin er: Er hetta skilabesta loysnin fyri ferðavinnuna? Er tað tann mest effektiva og støðufasta loysnin at flyta ressursurnar til marknaðarføring og menning av ferðavinnu inn í politisku skipanina, longur burtur frá vinnuni? Nú er tað jú meira ein politiskt valdur ráðharri, sum hevur evsta rætt at gera av, hvussu Føroyar skulu marknaðarførast við almennum pengum og ikki líka nógv vinnan ella serfrøðin innan økið, sum skulu avgera tað. Hetta kann ráðharrin so – um hann ynskir tað – gera eftir sínari sannføring eina tíð, til tann næsti ráðharrin kemur framat og ynskir at gera tað øðrvísi. Ein kann bert vóna, at politikkararnir lurta eftir serfrøðini, so onkur samanhangur verður, tí politikkarar verða skiftir út, sum politisku vindarnir blæsa – og harvið er vandi fyri, at marknaðarføringin av Føroyum verður, sum vindurin blæsur.
Men tað er ikki tað, henda greinin skal snúgva seg um. SamVit er kortini ikki til longur, so lat tað fara. Tað ræður nú um at at hugsa frameftir og geva ferðavinnuni eitt skump rætta vegin, líkamikið hvussu politisku karmarnir eru. Stovnar kunnu hvørva ella verða umskipaðir, men ferðavinnan hevur enn somu avbjóðingarnar. Tann veruleikin hvørvur ikki.
Ferðavinnan og tað almenna mugu standa saman
Skal ferðavinnan hepnast við at tryggja sær sjálvum betri kor, er tað sjálvandi ein grundarleggjandi fyritreyt, at vinnan og virkandi almenna ferðaráðið finna tað góða samstarvsstevið – líkamikið um tað eitur Ferðaráð Føroya, SamVit ella Visit Faroe Islands í Uttanríkisráðnum. Bert í felag kunnu partarnir tryggja, at tær fáu ressursurnar, sum eru tøkar, verða brúktar á besta og mest effektiva hátt og veruliga koma ferðavinnuni til góðar.
Eftir áheitan frá fólkunum í niðurlagda SamViti varð ein serdeild sett á stovn í Uttanríkisráðnum, sum skal taka sær av ferðavinnu burturav. Eg vil heita á ferðavinnuna um framyvir at standa saman um ferðavinnudeildina, og á ein skynsaman og konstruktivan hátt at royna at loysa trupulleikarnar saman við deildini. Tí um ferðavinnan bara sýnir ónøgd og ikki vísir forstáilsi fyri arbeiðsumstøðunum hjá sínum almenna sparringsparti, kann hon sjálv vera við til at undirgrava deildina, sum nú er virkandi ‘ferðaráð’. Politikkarar kunnu sannlíkt taka avleiðingina við at skerja ferðavinnudeildina (ella taka hana av, eins og gjørt var við SamVit) til stóran skaða fyri áhaldandi arbeiðið við menningini av ferðavinnu.
Arbeiðið hjá almenna ferðaráðnum fæst í øllum førum ikki at rigga, um tað verður avbrotið aðruhvørja løtu, alt eftir hvussu rumbluta politiska landslagið tilvildarliga sær út til einuhvørja tíð. Ferðavinnan fær einki burturúr at løga byrsuna og geva politikkarum ammunitión til at skjóta eftir ferðaráðnum, so teir fáa páskot til at niðurraðfesta ella avtaka tað. Ferðaráðið inniheldur hóast alt sera virðismikla serfrøði, royndir, vitan og ikki minst kontakt-netverk, sum vinnan kann njóta gott av, og um stovnurin ikki er til, missir ferðavinnan virðismiklar ressursur – bæði menniskjansligar og fíggjarligar ressursur. Tí eigur ferðavinnan, eftir míni meting – mest fyri sína egnu skyld – heldur at byggja verjugarð um sítt egna ráð og samstarva so tætt sum gjørligt við tað fyri at fáa sum best burturúr almennu pengunum.
Varandi virði taka tíð at byggja upp
Um arbeiðið við marknaðarføring og menning av ferðavinnu skal halda óavbrotið og ótarnað fram framyvir, má ferðavinnan í felag gerast samd um, um hon yvirhøvur vil hava eitt alment ferðaráð – á hvønn hátt og til hvat – og síðani adressera síni væl undirbygdu ynski til politikkararnar, tí tað eru teir, sum gera av, hvussu og í hvønn mun ferðavinna skal raðfestast, hvørjir karmarnir skulu vera, og hvørjar íløgur skulu gerast av fíggjarlógini.
Politikkarar mugu fyri sín part semjast um eina visjón – skal Føroyar útbyggjast sum ferðaland ella ikki – og so vísa í verki, at teir raðfesta hetta á fíggjarlógini, heldur enn at turka alla ábyrgd fyri eina haltandi ferðavinnu av á eitt ferðaráð, teir sjálvir frammanundan hava skorið inn á bein og gjørt tannleyst. At taka brádligar kollveltandi avgerðir í heilum t.d. um at avtaka ella heilt at umskipa stovnar, sum vara av ferðavinnuni, hjálpir í øllum førum ikki uppá støðuna, men bumbar í ringasta føri bara arbeiðið mong ár aftureftir.
Ferðavinnan, politikkarar og almenningurin mugu gera sær greitt, at sjálvandi krevur tað tíð og ressursur at byggja nakað nýtt upp, um varandi virði skulu skapast. Úrslitið av menningar- og marknaðarføringsinnsatsinum hjá einum almennum ferðaráð er langskygt og kann tí heldur ikki avlesast beinanvegin, og innsatsurin skal tí heldur ikki dømast beinanvegin, men hava tíð at prógva sítt virði.
Latið tí framyvir potentielt virðismiklar kreftir fáa tíð og fult høvi til at finna seg til rættis og prógva seg, tí tað hjálpir í øllum førum ongantíð at nullstilla tilgongdir annaðhvørt ár, so alt skal gerast av nýggjum hvørja ferð. Tað er harðliga brúk fyri kontinuiteti, um langskygda arbeiðið skal eydnast.
Eingin orsøk at fella í fátt
Eingin einstakur partur hevur alla ábyrgdina fyri støðuna hjá ferðavinnuni í Føroyum. Øll kunnu gera sína lítlu ávirkan, sum tilsamans skapar úrslitini – og tað gerst best í einum jaligum anda.
Góðu tit, sum arbeiða í ferðavinnu. Eg loyvi mær tí at enda hesa greinarøð við at koma við nøkrum ynskjum til tykkara. Ferðavinnan í Føroyum ger eitt megnar arbeiði, sum er. Eg veit, hvussu strævið tað kann vera við ofta ósmidligum lógum og reglugerðum og at fáa endarnar at røkka saman. Men fallið ikki í fátt fyri tað, um vinnan er sløk í løtuni. Eg vóni, at hvør einstakur ikki letur mistreysti og misálit fáa ræðið. Øll, sum eru bitin av at arbeiða í ferðavinnu, vita, hvussu nøktandi arbeiðið eisini kann vera, so eg vóni, at fólk heldur savna seg um víðarimenna tað jaliga og brúka allar tær jaligu afturmeldingarnar frá vitjandi, sum hóast alt koma allatíðina í einum jøvnum streymi. Vónandi verður lært av tí. Hyggja vit aftureftir, er nógv hent hóast alt, sjálvt um tað gongur seint.
Tá tað í løtum ikki gongur eftir vild, er lætt at fella fyri freistingini at brúka almenna ferðaráðið (og fyri so vítt eisini politisku skipanina) sum hentan prügelknabe. Ikki tí eingin kann havast at nøkrum, men at brúka alla orkuna uppá at plasera apur, loysir ikki trupulleikarnar – tvørturímóti. Tað fær í øllum førum ikki fleiri ressursur til høldar. Orkan er betur brúkt við at nýta hugflogið til at finna loysnir og gagnnýta júst tað, sum hvør dugir best, í góðum samstarvi við onnur.
Tað loysir seg at samstarva
Tað ideella er sjálvandi, at vinnan er so lítið bundin at almennari hjálp sum gjørligt, men so leingi sum tað almenna og tað privata arbeiða saman, vildi eg hildið tað verið fyrimunarligt fyri allar partar at arbeiða í einum viðurkennandi umhvørvi, har fólk vænta tað besta av hvørjum øðrum. Hetta skapar virðismiklar synergi-effektir og nógv betri og skjótari úrslit, umframt at fleiri menniskjansligar ressursur koma til sín rætt, so nytta fæst burtur úr teimum. Ferðavinnan – bæði í almennum og privatum høpi – hevur hóast alt eitt felags mál, sum best verður rokkið í einum jaligum samstarvsanda – nemliga at tað skal loysa seg at liva av ferðavinnu, og at ferðavinna skal vera til gagns fyri alt samfelagið.
Innanhýsis kapping skal til, men ikki stríð. Tað má vera ein sunn og uppbyggjandi kapping – ikki kapping, ið brýtur niður, so einki loysir seg hjá nøkrum. Kapping kann vera sunn – eins og tá fleiri skóhandlar eru samdir um at liggja saman í einari sølumiðstøð fyri tilsamans at hála fleiri kundar til allar handlarnar. Teir kunnu samstundis leggja seg eftir at føra hvør síni ymisku skómerki, soleiðis at kundin bara hevur eitt enn størri útboð at koma í sølumiðstøðina eftir. Júst sum hesir skóhandlar síggja ein fyrimun í at liggja saman og í at samstarva, vóni eg, at ferðavinnan ásannar, at allir partar i ferðavinnuni mugu leggja ætlanir í felag fyri at tryggja eitt so breitt fjølbroytni av tilboðum sum gjørligt – og fyri at øll í felag kunnu gera betri hál har úti í verðini framyvir.
Samstundis vóni eg, at vinnan viðurkennir fyrimunin í at menna eina so serføroyska ferðavinnu sum gjørligt. Ferðafólk koma til Føroya fyri at uppliva tað serstaka her – ikki fyri at enduruppliva tað, tey eins væl kunnu uppliva heima hjá sær sjálvum. Bert um føroyingar viðurkenna hetta, kunnu Føroyar veruliga liva upp til heiðurin at vera besta og mest upprunaliga, óspilta oyggjaland at ferðast til í heiminum.
Um greinarøðina “Hvussu verða tóm hotelkømur fylt”
Hetta er fjóðra og síðsta greinin av fýra hjá Elini Brimheim Heinesen um, hvussu støðan hjá ferðavinnu í Føroyum møguliga kann fáast at batna. Tríggjar greinir hava staðið í blaðnum áður.
- Fyrsta greinin snúði seg um, hví altjóða rákið hóast alt er til gagns fyri Føroyar og um, hvat tað merkir fyri framtíðar ferðavinnumøguleikar í Føroyum.
- Onnur greinin snúði seg um avbjóðingarnar hjá ferðavinnuni - um, hvat skal til fyri at møta hesum avbjóðingum best, og hvussu tað almenna kann hjálpa vinnuni.
- Triðja greinin snúði seg um, hví fleiri – bæði almennar og privatar – íløgur mugu til fyri at seta gongd á ferðavinnuna, og hvussu nógv skal til.
- Fjóðra og síðsta greinin snýr seg um, hví ferðavinnan má standa samhaldfast saman – eisini um sín egna stovn - fyri at gera neyðugar heildarætlanir og gagnnýta gylt høvi best.
Fá meira at vita:


text:
Orð og lag: Finnur Koba
Eg renni, eg renni
runt um meg sjálvan.
Eg brenni, eg brenni,
sunt fyri heilan.
Sjálvt um eg renni dag um dag,
merki eg einki til tað.
Eg royni, eg royni
at renna til eitt annað stað.
Men eg, men eg
fái einki ikki upp í lag.
Tí sinnið ynskir at koyra í mynstur.
Er tað eingin í hesi verðini,
sum kann slíta mína ringu rás?
Steðga mær, so eg kann beina meg inn á ein annan teig?
Er tað eingin, sum sær, at eg keði meg
og vil bíta í eina aðra gás?
Hjálpa mær at endurfinna mína lívsins leið?
Ein, eg ikki kenni, kenni,
rennir aftanfyri meg.
Og eg fornemmi, fornemmi,
hon rennir skjótari enn eg.
Sjálvt um eg øki mína ferð,
sama ger.
Gævi eg dugdi kynstrið
at snara til vinstru.
Er tað eingin í hesi verðini…
Tað brennir, tað brennir
undir mær.
Hon flennir hon flennir.
Kanska lívið lær


text:
Orð og lag: Páll Oddur Lamain Rubeksen
Klokkan gongur,
men tíðin stendur í stað.
Segði tú við meg,
og fór síðani tín veg;
út á streyma sjógv,
har ið aldurnar fara at druknað teg,
og eg hugsaði
Tak meg burtur her frá, sigl meg yvir um ánna.
Langt inn í himmalin við mær,
har eg fái eitt svar frá tær.
Tú hevur svikið meg.
Skrætt grundarlagið undan mær,
sum eg svav so gott á.
Eg lá so trygt at eg aldrin sá,
at tú var hjá
Tak meg burtur her frá, sigl meg yvir um ánna.
Langt inn í himmalin við mær, har eg fái eitt svar frá tær.
Tak meg burtur her frá – sigl meg yvir um ánna.
Langt inn í himmalin við mær, har eg fái eitt svar frá tær,
frá tær, frá tær, frá tær, frá tær, frá tær, frá tær, frá tær, frá tær, frá tær, frá tær, frá tær, frá tær


text:
Guð er ikki til – Takk og lov fyri tí! – Partur 3.
Ná, hvar komu vit til? Ja, sum fimmtan, sekstan ára gamal gekk eg á ungdómsmøti í Hebron á Argjum, tí tað gjørdi nakrir av mínum góðu vinum eisini. Tað var hugnaligt at møta fólki á sinum egna aldri yvir køku og kaffi. Serliga gentum. Man var hóast alt blivin tannáringur. Bíbliu- og bønartímarnir søgdu mær ikki ein skid, men eg troppaði upp út av respekt. Tað vóru aktiviternir sum voru spennandi við samanspæli og tónleikalæru. Eg lærdi at lesa akkordir av og líknandi, við at spæla undir til lovsangir. Men pínadoyð sum tað var strævið at allir hesu flottu melodiirnir skuldu fara til spillis uppá meiri ella minni akkurát teir somu tekstirnir. Tað fór líkasum ongan veg. Eitt sindur sum tá man konsentrerar seg um tekstirnir hjá Manowar, um fólk kenna nakað til tað. Tað er so ófantaligani óinspirerandi at vita at líkamikið hvat tú spælir, hvussu flott og tekniskt tað er, so hevur málbólkurin lallandi tunnilsjón um hvat tað skal og má snúgva seg um. Eg minnist at til ein av hesum møtunum samanbar onkur talari tey kristnu og tey ókristnu við nøkur trø sum stóðu lutfalsliga nær einari á. Tað “ókristna” træðið stóð eitt sindur longri vekk enn hitt “kristna” og fór at visna burtur fyrr ella seinni orsaka av tað ikki fekk vatn frá tí deiligu kristnu ánni. – Altso soleiðis sum eg skilti tað, skuldi hetta meinast at tað var bara óheppi hjá tí “ókristna” trænum at tað ikki stóð tættari við ánna, men nú vóru røturnar settar og tað “kristna” træði kundi ikki bjarga tí. Wauw, hugsaði eg bara. So skal eg hyggja at øllum tykkum sum liggja í bøn nú og vera øvundsjúkur, tí eg sleppi ikki at drekka av tykkara vælsignaða vatni? Fokk tykkum, eg bíði tolin inntil tað regnar. – Prædikan var heilt sikkurt ikki roknað sum ein arrogant háðan, men eg tók tað ikki pent, og góðtók ikki tann undirliggjandi boðskapin. Hetta var næstseinastu ferð at eg luttók í ungdómsmøti har. Næsta vikuskifti fór eg i býin saman við nøkrum vinum sum, líkasum eg, fóru á ungdómsmøti fyri at jamma og fáa okkum ein kaffimunn. Vit blivu eitt sindur fullir og møtti einum fýri sum gekk við pamflettum. Hann gav okkum tað sum skuldi ímynda eitt bræv frá Jesusi. Tað var eitt óhugnaligt bræv ið lýsti hvussu hann hugdi at okkum ímeðan vit svóvu, fylgdi okkum í skúla, á ves og hvat veit eg. Vit rukkaðu tað saman, og tað bleiv hesin maðurin nokkso keddur av. Næsta hósdag var hann í Hebron og prædikaði um at drekka og “onnur verðslig ting”. Eg føldi meg í øllum førum ikki vælkomnan har longur, men eg skal ikki siga at eg sakni staðið.
Tað løgna við hesum er, at eg kallaði meg sjálvan kristnan enn, sjálvt um eg ikki var frelstur og ikki var áhugaður í tí. Eg gekk oftani og funderaði um hvussu frelst fólk uppførdi seg, serliga tey vaksnu, sum skuldu vera fyrimyndir. Nú hevði eg so eisini lisið Bíbliuna og helt at tað var løgið at tey sum skuldu fyristillast at vera góð kristin, bara fylgdi nøkrum av reglunum, og fullkomiliga ignoreraðu aðrar. Altso, míni foreldur bannaðu ótrúliga nógv tá tey vóru heima til dømis og eg meini ikki at eg nakrantíð sá tey biðja. Mamma bað eina bøn áðrenn vit ótu okkara jóladøgverða, men tað var sum so tað. Eg undraði meg eisini yvir at mamma fór á bingo og spældi Gekk, tí tað var at spæla við pengum. “Er Rudolf Antikrist?” hugsaði eg einaferð. Tá eg fortaldi pápa at eg ikki vildi gjalda kirkjuskatt longur eftirsum at eg ongantíð var í kirkju, so segði hann bara “jú, sjálvandi skalt tú tað!”, og tað var endin á diskussiónini. Hetta vísur bara á, at modernaður kristindómur er yvirhøvur ikki baseraður útfra tí sum stendur í Bíbliuni, men útfrá hvat samfelagið sær sum kristiligt. Tað er rímiliga týðiligt at Guð skapti ein ateist, tá hann skapti meg, men eg havi sum so nógv onnur, fingið trongt eina religión inn í mína skipan frá tí at eg var barn av tí fyrru generatiónini. Eg eri vísur i at nógv “kristin” fólk sum eg kenni av ti eldru generatiónini, høvdu eisini vent kristindóminum bakið, um tey vóru uppvaksin í einum samfelagið sum eg eri uppvaksin í, har tað ber til at skíta á hvat samfelagið væntar av tær, har tað ber til at hugsa sjálvur og upplýsa seg sjálvan uppá ein sunnan máta.
At eg skuldi hitta einum persóni sum noktaði at lurta eftir tónleiki uttan so tað snúði seg um Jesus, var nokk “bound to happen”, men eg var ikki fyrireikaður uppá tað. Eg var byrjaður í studentaskúlanum og hevði veruliga fingið gongd í tónleikalívið hjá mær. Heavy Metal, var the name of the game. So hárið var byrja at veksa og klæðini blivu so líðandi svartari. Tað bleiv ein livsstílur, sum passaði til mín og tað vóru ikki nógv líkasum eg í studentskúlanum, men har er tíbetur pláss fyri øllum í Hoydølum. Tað er eitt stað har allir næmingarnir ara ígjøgnum nógvar broytingar í lívinum, so har sær man nógvar typir. Tað er tó løgið sum nøgdin av djúpt religiøsum fólki er høg sum ganga í student. Onki ringt um tað, tað var bara ein konstatering. Bønarklubbi og tað heila. Áhugavert. Tað vóru nógvar heftigar diskussiónir í lívfrøði og søgu, tá okkurt ikki heilt samsvaraði við Bibliuna. Tíbetur læra lærarnir í hoydølum útfrá faktuellum, vísindarligum tilfari og onki meiri tvætl. Tað er nakað verri í fólkaskúlanum. Tað hevur okkurt at gera við at lærarar í kristni verða eisini settir sum livfrøðilærarar í fólkaskúlanum. Alt sum eg lærdi í lívfrøði kom frá at lesa okkara tilfar við áhuga, tí okkara lærari avnoktaði evolutiónslæruna og setti filmar frá tá tað kom til læru um reproduktión. Tað er sum danskarnir siga: Eitt sindur “åndsforladt” um tú spyrt meg. Anyways, so gekk eg i flokki við einari gentu sum bara lurtaði eftir andaligum tónleiki, gekk bara við uppsettum hári og bert í niðurdeili (buksur vóru eitt no-go), onga sminku og sjússaði fólk ið bannaðu. Við sjússjinum sum undantak, hevði hon sloppi avstað við øllum hesum religiøsu vanunum hjá sær um tað ikki eisini skuldi ganga utyvir onnur fólk. Mangan eitt kjak man eg minnast, men hesi ið eg fari at nevna sita enn djúpt í mínum høvdi. – Hvat mun ger tað hvat tónleikur snýr seg um, um hann ljóðar gott? Tað mest týdningarmikla er at tónleikurin rørir teg, fær teg at føla teg gott. Instrumentalur klassiskur tónleikur er nakað ið rakar fólk beint inn á bein, men tað eru fá sum vita hvat boðskapurin er aftanfyri Opus #38 hjá Edward Elgar til dømis. Tað er tann sálin ið verður lagd í at gera tónleikin sum skerir ígjøgnum. Tann sálin er ikki altíð til staðar, og tá kunnu tekstir altso ikki bjarga tí. Sjálvt um teir eru góðir. Fólk halda at tey dáma tónleik við innihaldsríkum tekstum, men kunnu sagtans misskilja tað sum tekstskrivarin hevur ætlað við tekstunum. Tey flestu fólkini ið klaga um at tað er týdningarmikið at man kann hoyra hvat sangarin syngur, hava ikki ánilsi fyri hvat tekstirnir eru. Hesu somu fólkini halda at “The Ketchup Song” ella “Numa Numa Yey” eru góðir sangir. Kompositiónsmessigt eru teir bygdir upp til at vera hit sangir, og tað eydnast teir eisini í. Teir fáa fólk at føla seg glaðan og at dansa, so teir eru altso góðir sangir. Altso eg skilji væl at fólk ikki dáma at ein sangur byrjar við “I want to see you fucking diiiiiiieeee!!!”, tað geri eg sum so heldur ikki. Serliga ikki um støðið á tekstunum heldur fram við at verða so lágt, men tað er jú floytandi líkamikið hvat tað snýr seg um, so leingi tað harmonerar við tónleikin. Tað sum hendan genta so opinbart er ein trúfastur tilhengari av, er at tað andaliga er til staðar. Ikki bara tað andaliga, men tað kristiliga. Hetta er eitt undarligt krav at seta til list. Tað virkar mær rímiliga snævurskygt. Altso, eg lurti primært eftir metal tónleiki, men boðskapurin noyðist ikki at verða um hamarknústar gronir fyri at eg tími at lurta eftir tí. Tað hevði verið eitt sindur sum at eg noktaði at hyggja eftir einum filmi uttan so at tað snúði seg um hvussu sakin Amerika er, og hvussu væl teir duga at sprongja ting í luftina í Guðs navni. Ella at eg bara lurtaði eftir hip-hop sum snúði seg um at roykja hash upp i andliti á regeringini. At man kann taka eina sannføring so langt, at man bevíst útihýsir alt annað sum lívið hevur at bjóða tær, er yvir mín forstand.
“Sjálvandi hevði Jesus ikki langt hár!” segði hon einaferð. Hon tosaði um málningarnir og tekningarnar av Jesusi. Hetta var so útfrá teimum normunum hon sjálv er blivin uppald við í sínum uppvøkstri, sum so nógv onnur: Menn hava ikki langt hár. Hon gjørdi tað bara til nakað religiøst, og við hesum sipaði til mítt langa hár. “Eg veit ikki hví tú konsentrerar teg um tað,” segði eg “hevur tú hugsað um hví í ólukkan hann er hvítur?!”. Og so breyt fanin leysur um man so má siga.
Tað vóru bæði hesar samtalurnar – ikki bara við hesari gentuni, men fleiri øðrum religiøsum fólkum í skúlanum – og ein søgutími ið gjørdi meg sannførdan um at tað vóru nøkur svøk mannfólk ið høvdu skrivað Bibliuna. Eg minnist ikki heilt hví vit lósu um tað, tað hevur allarhelst verið uttanfyri evnið, men tað var viðvíkjandi hvønn mat tú skuldi eta fyri at blíva dripin og hvørji klæðir tú slapp at ganga í um tú ikki vildi verða brendur. Eg hevði heilt fortrongt hesi ræðuligu pettini í Bíbliuni. Eg hevði fortrongt tað, tí hon er blivin skýrd heilag dag og dagliga, og alt sum stendur i henni er áh so gott, so gott. Tað var eitt løgið fornemmilsi at finna útav at menniskju hava skrivað Bíbliuna. Tað hevði eg slett ikki hugsað um. Sjálvandi ikki, tí tað mótsatta er blivið potað niður í teg alt títt lív. Fer man at lesa Bíbliuna, væl vitandi at tað eru menniskju sum hava skrivað hana, sært tú hvussu mannchauvanistisk, sadistisk, fullkomiliga psykopatisk hon er, tá tað kemur til hvussu vit skulu viðfara fólk ið ikki akta Guð ella Jesus. So kom kjakið av teimum øllum: “Hvat nú um nakar hevði útgivið ein bók í dag, og viðkomandi segði at tað vóru orð Guðs sum hann niðurskrivaði, tvs. Guð talaði til hann? So høvdu fólk hildið hann vera rættuligani merkiligan. Um hann so hevði skrivað sovorði langt úti lort sum í Bíbliuni, bara í nútímans forstandi, sum t.d. : “Guð segði, at tey ið eta seyðin av Norðskála uttan at brenna ullina av honum i Guðs navnið fyrst, skulu verða hálshøgd á Vaglinum í Tórshavn, tí tey eru ein andstygd!” – So hevði hann verið handtikin og tveittur direkta á sinnissjúkrahús.” – “John Ivar! Tú mást ikki tosa so!” og so spelaði hon avstað við fingrunum í oyrunum. Ongin vón.
– Endin á parti 3 –
Merki: John Ivar Venned


text:
Víðkað telefontíð hjá supportini
Nú kanst tú ringja og fáa hjálp heilt til kl. 20 gerandisdag og leygardag kl. 10-14.
Í meira enn 110 ár hava vit tænt føroyingum, og føroyska fólkið hevur verið hjartaslátturin í fyritøkuni. Hjá okkum ræður tað um at hava kundan í miðdeplinum í øllum tí, vit gera, og tað er við hesum í huga, at vit nú víðkað telefontíðina hjá kundasupportini.
Kundasupportin er ein týdningarmikil liður í arbeiðinum at veita eina dygdargóða tænastu, og framyvir verður tað sostatt gjørligt at fáa hjálp frá supportini mánadag til fríggjadag kl. 8-20 og eisini leygardag kl. 10-14.
Supportin er at hitta á tel. 808080 og er ein ókeypis tænasta.